Istraga o bogatstvu bivšeg generala uzdrmala privilegije vojske u Pakistanu – Moćni pakistanski generali decenijama su navodili političku korupciju kao glavni problem u zemlji, čime su opravdavana rušenja više vlada pučevima i kako vojska manipuliše vlašću, piše redakcija Radija Slobodna Evropa na engleskom jeziku.\nMeđutim, nedavni izveštaj o ogromnom porodičnom biznisu bivšeg vojnog generala koji je viši savetnik u vladi, podstakao je raspravu o navodnoj korupciji pripadnika vojne elite i očiglednoj nekažnjivosti koju imaju za razliku od civilne elite – koje su na smenu vladale zemljom tokom njene 73-godišnje istorije.\nBadžva je odmah odbacio izveštaj kao “propagandu”, dok su pristalice vlade i bivši vojni oficiri rekli da je to zavera protiv njihove zemlje i kineskih investicija koje nadgleda Badžva. Kasno uveče 3. septembra, Badžva je objavio detaljno saopštenje da pobije Nuranijev izveštaj.\nU odgovoru na Tviteru (Twitter), Badžva je rekao da je izveštaj “netačan i lažan”. Negirao je da je njegova supruga deoničarka u porodičnom biznisu ili da je porodični biznis povezan s njegovim usponom u vojsci. “Ako bi se pogledale stvarne brojke, neizbežan zaključak bio bi da je vest širena u cilju narušavanja mog ugleda”, napisao je u saopštenju na četiri strane.\nNurani, saradnik na Fakultetu žurnalistiku na Univerzitetu Misuri, kaže da je bogatstvo Badžvine porodice “neverovatno” uvećano nakon što je ušao u kabinet vojnog diktatora Perveza Musharrafa 2002. i potom bio na čelu odeljenja vojske za odnose s javnošću. Na kraju je predvodio trupe u nemirnoj provinciji Baločistan sve do povlačenja u septembru 2019.\n“Naratriv o korupciji se menja u Pakistanu posle objavljivanja moje istrage”, rekao je Nurani za RSE. “Rasprava o korupciji bila je ograničena samo na tvrdnje o mitu povezane s političarima, ali sada ljudi razmatraju to pitanje u vezi s vojskom i njenim moćnim oficirima”.\n“Moja priča dokazuje da je, iako (vojska) ne dozvoljava nikome da istražuje njihove poslove i većina njihovih poslova nije u javnom domenu, moguće da postoje mnoge slične priče”, rekao je on.\nOn tvrdi da bi finansijski poslovi oficira trebalo da bude javni. “Možete zabraniti izveštavanje o nekim (osetljivim) pitanjima nacionalne bezbednosti, ali dozvolite medijima i organizacijama za odgovornost (rada) vlade da ispitaju finansijske poslove najviših oficira”, rekao je on. “To će doneti transparentnost”.\nAutorka Ajesha Sidika, naučna saradnica na Londonskoj školi za orijentalne i afričke studije (London’s School of Oriental and African Studies), kaže da je Nuranijeva istraga prva koja je pokušala da promeni višedecenijski narativ o korupciji u javnom životu Pakistana.\n“Ova priča je makar delimično probila mit da su vojni generali pošteni i da ne treba da odgovoraju“, rekla je za RSE. “Može se napraviti argument da se traži njihova odgovornost”.\nSidiki u svojoj knjizi iz 2007. godine “Military Inc: Inside Pakistan’s Military Economy” tvrdi da su decenije političke dominacije pretvorile pakistanske generale u privilegovanu klasu s lavovskim udelom u moći, bogatstvu i privilegijama.\nDevedesetih godina dve vodeće političke stranke – Pakistanska muslimanska liga (PML-N) i Pakistanska narodna partioja (PPP) – međusobno su se optuživale za korupciju i napadale lidere druge strane po tom pitanju. Navodi o korupciji imali su istaknutu ulogu u vojnom puču generala Perveza Mušarafa 1999. godine.\n“Poslednjih godina glavna politička retorika bila je da ne postoji levičarska ili desničarska ideologija i da se glavna borba vodi oko korupcije i antikorupcije”, ukazala je ona.\nPakistanski pokret za pravdu (PTI) “iskoristio je to i došao na vlast”, rekla je ona govoreći o partiji premijera Imrana Kana koja je vodila kampanju protiv navodne korupcije PPP-a i PML-N-a da bi na kraju pobedila na parlamentarnim izborima u julu 2018. godine, uključivši mnoge preletače iz dve stranke. Opozicioni lideri optužili su vojsku da je nameštanjem i manipulacijom udesila da pobedi PTI.\n“Suočite se s optužbama”\nKao predsedavajući Uprave za kinesko-pakistanskog ekonomski koridor i Kanov savetnik za medije, Badžva drži važnu funkciju u Kanovoj administraciji. vojske u Pakistanu\n“Moj savet Badžvi bi bio da istupi i iznese objašnjenje”, rekao je novinarima 31. avgusta ministar informisanja Šibli Faraz. “Mislim da ono što se govori o njemu nije tačno”. vojske u Pakistanu\nNekoliko minuta nakon što je Nurani objavio priču na svojoj internet stranici Factfocus.com, Badžva je odbacio izveštaj. “Zlonamerna propagandna priča objavljena na nepoznatom sajtu, protiv mene i moje porodice, (upravo postavljena na društvenim mrežama) snažno je pobijena”, naveo je on u tvitu.\nBivši vojni general Amdžad Šoaib rekao je da je izveštaj zavera protiv Pakistana koju je smislio arhineprijetelj Islamabada – Indija i drugi. “Da li je Nurani imao bilo kakvu istraživačku priču o mnogim slučajevima megakorupcije u ovoj zemlji”, upitao je on.\nOpozicioni političari opterećeni kampanjom vlade preko slučajeva u Kancelariji za nacionalnu odgovornost postepeno su počeli da postavljaju pitanja o navodnom bogatstvu Badžve. “Iznete su optužbe protiv njega i on treba da odgovori na njih”, rekla je potpredsednica PML-N Marjam Navaz.\nNavaz se smatra naslednicom bivšeg premijera Navaz Šarifa. vojske u Pakistanu\nŠarifa je s funkcije premijera smenio Vrhovni sud u julu 2017. zbog neprijavljene imovine, mada on insistira da je njegovo uklanjanje deo napora da se podriju demokratija i civilna vlast. vojske u Pakistanu\n“Ako ste postavljeni na mesto u vladi koje plaćaju poreski obveznici i ako se protiv vas iznesu optužbe i predstave dokazi, treba da se suočite s njima”, rekla je Marjam Navaz. PPP je takođe tražio istragu o navodnom bogatstvu Badžvine porodice. vojske u Pakistanu\nPakistanski sud je 1. septembra dao Šarifu “šansu da se preda” ako se vrati kući u roku od 10 dana ili u suprotnom rizikuje da bude proglašen beguncem od pravde. Sud traži da dođe na saslušanje o korupciji. Šarif je u Londonu otkad mu je sud u novembru 2019. godine dozvolio da ode na lečenje. vojske u Pakistanu


NGO Aktiv - Izveštavanje srpskih medija na Kosovu: Regionalno značajni lokalci\nFoto: Igor Vuković\nRad medija na Kosovu je regulisan brojnim pravnim aktima. Sloboda izražavanja i sloboda medija su garantovane Ustavom, a zakoni uređuju mnoge aspekte delovanja u oblasti informisanja: rad javnog servisa, zaštitu privatnosti, govor mržnje, klevetu i uvredu, poštovanje autorskih prava. Mediji na Kosovu koji izveštavaju na srpskom jeziku su u najvećem broj slučajeva registrovani kod Nezavisne komisije za medije (NKM) shodno Zakonu br. 04/L-44.\nMala bara, mnogo krokodičića\nPrema rezultatima istraživanja „Otvorenost srpskih medija na Kosovu“ koje su u aprilu ove godine, u okviru Open inicijative Kosovske fondacije za otvoreno društvo (KFOS) objavili portal “Crno-beli” svet i Medija centar iz Čaglavice, na Kosovu je aktivno ukupno 48 medija koji izveštavaju na srpskom jeziku: osam televizijskih i 21 radio stanica, 13 internet portala i šest video produkcija.\nOvaj broj medija je prevashodno posledica velikog broja dozvola koje je Privremeni komesar za medije (prethodnik današnje NKM) izdao neposredno nakon rata, a koje su služile kao zamena za nepostojeću slobodu i RTV frekvencije koje bi „pokrivale“ čitavo Kosovo. Većina dozvola je tada dodeljena enklavskim radio stanicama sa predajnicima male snage što je, uprkos prividnoj prisutnosti, zapravo značilo fragmentaciju njihovog dometa i uticaja. Neki mediji su ovu situaciju kasnije prevazišli putem svojih internet stranica, umrežavanjem i produkcionom saradnjom sa beogradskim medijima koji imaju nacionalne frekvencije.\nPrema izvorima finansiranja, srpski mediji na Kosovu se mogu podeliti na one koji se nezavisno (uglavnom projektno) finansiraju, te one koji se finansiraju iz budžeta lokalnih i centralnih institucija sa Kosova, ali i iz Srbije. Neki lokalni mediji su registrovani i kao nevladine organizacije, pa mogu da konkurišu za fondove namenjene razvoju civilnog društva.\nNajviše medijskih izveštaja i vesti na dnevnom nivou stiže iz centralnog i sa severa Kosova, a znatno manje iz Metohije, sa Gore i iz opštine Zubin Potok na krajnjem severozapadu.\nOtvorenosti srpskih medija na Kosovu najviše doprinose: promocije lokalnih tema i primeri saradnje pripadnika različitih zajednica, zvaničnika, analitičara i članova civilnog društva, a najviše odmažu nizak nivo međusobne saradnje van ustaljenih praksi i mreža, nedostupnost i nepostojanje relevantnih podataka, nedovoljno razvijena javna komunikacija institucija, nepostojanje dokumenata, a delimično i komunikacije na srpskom jeziku, ugrožavanje bezbednosti novinara, cenzura i autocenzura.\nIzazovi „a la carte“\nMediji kosovskih Srba su pretežno locirani u poluurbanim i ruralnim sredinama. Južno od reke Ibar oni se nalaze isključivo u ruralnim oblastima. Situacija je nešto povoljnija na severu Kosova, gde se jedan broj medijskih kuća nalazi u Severnoj Mitrovici, Zvečanu i Leposaviću, kao više ili manje gradskim sredinama.\nPoslednjih godina je primetna polarizacija medija kosovskih Srba prema modelu finansiranja. Nezavisni mediji su u sve težem položaju, a vezanost za donatore usled nepostojanja stabilnog i dugoročnog izvora finansiranja im otežava rad. Takvi mediji imaju sve veću potrebu za razdvajanjem novinarskih i administrativno-finansijskih poslova unutar redakcije. Većina lokalnih medijskih kuća ima malo zaposlenih, a samo nekoliko njih upošljava osoblje koje može da napiše kvalitetne i uspešne predloge projekata.\nJednom broju medija, pretežno nezavisnima, za komentar su vrlo često nedostupni predstavnici lokalnih i centralnih institucija. Novinari imaju problema i sa selektivnom dostupnošću svakodnevnih informacija u vezi sa lokalnim institucijama, dok je saradnja sa centralnim nivoom opterećena problemima sa zvaničnim dokumentima na srpskom jeziku koji često uopšte ne postoje ili su bez adekvatnog prevoda. Iako je srpski jezik formalno u zvaničnoj upotrebi na Kosovu i ravnopravan sa albanskim, povremeno nema prevoda na konferencijama za medije koje organizuju institucije. Novinari ostaju uskraćeni za njega i na sednicama Skupštine Kosova - svaki put kada zasedanju ne prisustvuju srpski poslanici.\nPolitika je dominanta tema u medijima kosovskih Srba, pa se vrlo često i ostale obrađivane teme, svesno ili nesvesno, „prelamaju“ kroz prizmu politike i aktuelne političke situacije, što potiskuje probleme „običnih građana“ i svakodnevni život u drugi plan.\nBroj zaposlenih u kosovskim medijima na srpskom jeziku retko prelazi deset, a najviše ih je u lokalnim RTV stanicama. Od sukoba na Kosovu stalno postoji jači ili slabiji trend iseljavanja Srba što za posledicu ima i nedostatak (ne samo visokoobrazovanih) kadrova. Kao loša praksa se jasno uočava i „preuzimanje“ osoblja iz manjih redakcija od strane platežno sposobnijih, najčešće budžetski finansiranih medija.\nTipični oglašivači u lokalnim medijima na Kosovu su: velike prodavnice, hoteli, restorani, kompanije koje se bave prodajom goriva, građevinske firme i privatne banke. Usled specifičnosti uslova i sredina u kojima žive kosovski Srbi, njihovi mediji samo povremeno ostvaruju minimalne i neznatne prihode od oglašavanja i sponzorstava budući da cela zajednica opstaje, pre svega, zahvaljujući poslovima u sektorima školstva i zdravstva koje finansira Republika Srbija. Privrede, van trgovine i usluga, u srpskim sredinama gotovo da nema, a kosovski Albanci nisu zainteresovani i odbijaju ponude za reklamiranje na programima medija na srpskom jeziku.\nRazuđenost srpskih sredina i život u izolovanim enklavama čini gotovo potpuno besmislenim valjano istraživanje potencijalnog medijskog tržišta koje bi doprinelo boljem prepoznavanju trendova i obrazaca ponašanja publike i omogućilo medijima da unaprede svoju ponudu.\nPrema indeksu „Reportera bez granica“ kojim se meri opasnost bavljenja novinarskom profesijom, Kosovo se na listi od 210 zemalja i teritorija u 2021. godini nalazi na 78. mestu. U izveštaju Evropske komisije o napretku Kosova za 2020. se ukazuje da „institucije vladavine prava moraju da nastave sa naporima u smislu praćenja pretnji i napada na novinare“ i dodaje „da i dalje postoje zabrinutosti u vezi sa javnim kampanjama blaćenja i pretnji novinarima. Postoje posebne zabrinutosti u vezi sa slobodom izražavanja na severu Kosova, uključujući autocenzuru“. Prema Freedom House indeksu za 2021. godinu sloboda izražavanja na Kosovu je ocenjena sa 2 od 4, uz primedbu da „politički uticaj na medijski sektor ostaje na zabrinjavajućem nivou, dok je određen broj novinara napadnut tokom 2020. Sve veće tenzije oko političkih događaja na Kosovu tokom godine takođe su rezultirale povećanjem broja novinara kojima su pretili ili su ih uznemiravali na društvenim mrežama“.\nOriginalni sadržaji balansiraju sliku\nImajući u vidu sveukupne prilike na Kosovu, vesti koje lokalno proizvode srpski mediji su često regionalnog značaja i to je predstavlja posebnu odgovornost medija iz izolovanih sredina jer se događaji u njima, na žalost najčešće negativno, reflektuju mnogo dalje i utiču ne samo na odnose Prištine i Beograda, već i na situaciju u regionu. Jedan od karakterističnih primera primera je Radio Goraždevac koji u sredini u kojoj ima nekoliko stotina potencijalnih slušalaca proizvodi regionalno relevantne vesti. Nedaleko od Peći, ovo selo u Metohiji je jedna od svega nekoliko preostalih srpskih enklava (Velika Hoča, Osojane, Brestovik, Crkolez…) koje su, u manjoj ili većoj meri, izolovane od okolnog albanskog stanovništva i ne pripadaju kosovskim opštinama sa srpskom većinom.\nGlavni zadatak u kontekstu lokalne prirode srpskih medija je da budu pretežno informativne kuće, ali ne isključivo lokalnog sadržaja. On nije ograničen samo na događaje u opštini koja je sedište medija, već su u njega najčešće uključene i najznačajnije vesti o događajima širom Kosova, centralne Srbije i regiona.\nS obzirom da neki novinari imaju i po dve decenije radnog iskustva u lokalnim medijima, njihova novinarska znanja i veštine su odgovarajući, što je rezultat i mnogobrojnih obuka koje su prošli. Znanja su im uglavnom zadovoljavajuća i u oblasti informaciono-komunikacionih tehnologija (IKT).\nU centralnoj informativnoj emisiji, koja se obično emituje u ranim večernjim satima, procenat sopstvenog materijala varira od jednog do drugog medija. Dok lokalne RTV stanice proizvode od dve trećine do tri četvrtine tog programa, internet portali imaju manji udeo originalne produkcije u svom sadržaju. Lokalnim vestima najčešće pripada udarni i najveći deo emisije, nakon čega slede socijalne, ređe ekonomske, a zatim teme iz kulture i sporta. Pored lokalnih vesti, u informativne programe lokalnih medija stalno su uključene i nacionalne i vesti iz sveta.\nAutorska prava se pretežno poštuju, a internet portali najčešće navode izvor preuzete vesti, ređe izvor fotografije i broj pregleda stranica portala.\nNestabilna politička situacija na Kosovu i nerešeni odnosi Beograda i Prištine čine da je izveštavanje kosovskih medija na srpskom značajno fokusirano i na visoku politiku kojom dominiraju suprotstavljeni narativi, što za posledicu ima preuzimanje pretežno negativnih vesti od beogradskih redakcija i agencija, dok se mišljenja i stavovi visokih zvaničnika sa druge strane pretežno saznaju posredno, iz kosovskih medija na albanskom jeziku. Kada su u pitanju originalni sadržaji, slika „drugih“ i „drugačijih“ je znatno balansiranija, uglavnom bez negativnih stereotipa, predrasuda i diskriminacije Albanaca.\nZakonom je regulisano i postojanje Radio Televizije Kosova (RTK) kao javnog servisa. Prema mišljenju medijskih profesionalaca iz redova kosovskih Srba (i ne samo njih), regulativa vezana za javni servis dugi niz godina čeka na promene.\nRTK2 je kanal na srpskom jeziku nastao 2012. godine, na osnovu člana 59 Ustava Kosova. U njemu se navodi da će „Kosovo preduzeti sve mere koje su potrebne da bi se osigurao međunarodni plan frekvencija, koji omogućava kosovskim Srbima pristup licenciranom nezavisnom televizijskom kanalu na Srpskom jeziku, na celoj teritoriji“. Kosovski Srbi još uvek čekaju da se ispune ove odredbe, te da „licencirani nezavisni televizijski kanal na celoj teritoriji Kosova“ dobije bord i upravni odbor sa srpskom većinom, svekosovsku terestrijalnu („zemaljsku“) frekvenciju, sedište u Gračanici i obavezni otkup 40% programa od lokalnih TV produkcija. Na taj način bi se moglo značajno uticati na popravljanje celokupne situacije u profesionalnom i finansijskom smislu u kosovskim medijima na srpskom jeziku. Ukoliko se želi istinski napredak, neophodna je podrška i supervizija međunarodne zajednice. Izazovno je i pronalaženje rešenja za stabilno i održivo finansiranje celog javnog (medijskog) servisa koje trenutno u potpunosti zavisi od kosovskog budžeta.\nJedini štampani medij na srpskom jeziku je nedeljnik „Jedinstvo“ u kome se najčešće objavljuju tekstovi iz okvira osnovnih novinarskih žanrova: reportaže i izveštaji. Oni predstavljaju važne dokumentarne faktografije srpskih sredina na Kosovu. Na žalost, jasno je uočljiv nedostatak periodičnih publikacija (nedeljnika) sa nezavisnim analizama, istraživačkim tekstovima i otvaranjem novih tema.\nDobar deo kosovskih medija na srpskom jeziku sarađuje kroz tri mreže: Kosma mrežu, Nezavisnu TV mrežu, i Mrežu Most.\nMeđutim, beogradski elektronski mediji, odnosno TV stanice sa nacionalnom frekvencijom, su još uvek najznačajniji izvor informisanja kosovskih Srba. Tome značajno doprinosi dopisnička mreža koju ove kuće (RTS, RTV, TV Prva…) svakodnevno imaju na terenu.\nPoverenje i komunikacija sa publikom\nOko dve trećine kosovskih Srba (64.5%) se uglavnom ili u potpunosti informiše putem medija koji izveštavaju na srpskom jeziku na Kosovu i ima poverenje u njih, navodi se u već pominjanom izveštaju „Otvorenost srpskih medija na Kosovu“. Više od polovine njih (54,4%) putem ovih medija aktivno prati temu dijaloga Beograda i Prištine, a 40,2% temu odnosa Srba i Albanaca. Čak 60% ispitanika smatra da je izveštavanje medija na srpskom jeziku sa Kosova o pandemiji kovida-19 bilo adekvatno, jasno i razumljivo. Internet portali koji dugo traju uživaju veliko poverenje pratilaca. Pravovremeno objavljivanje proverenih i relevantnih informacija doprinelo je u velikoj meri formiranju svakodnevne navike kod jednog dela publike, čiji dan počinje i završava se uvidom u sadržaje ovih sajtova, najčešće na mobilnom telefonu, ređe na lap ili desk topu. U izolovanim srpskim sredinama na Kosovu jedan broj lokalnih medija ima uloge malih javnih servisa, naspram onih koji su fokusirani na čistu zabavu i predstavljaju ekonomsku kategoriju.\nJedini mehanizam koji kosovski mediji na srpskom koriste za interakciju sa publikom su društvene mreže. Većina lokalnih medija koristi Fejsbuk i JuTjub, ređe Tviter i Instagram. Podatke o publici pribavljaju putem društvenih mreža i to najčešće samo po pitanju broja pratilaca, broja prikaza video materijala, prikaza stranice, kao i „sviđanja“ (lajkovanja) i „deljenja“ (šerovanja). Jedan broj medija koristi Gugl analitiku za praćenje posećenosti internet portala, dok su napredniji softverski alati posvećeni analizi sadržaja izuzetno retko zastupljeni.\nIstinska nezavisnost kao pretpostavka budućnosti\nSrpski mediji na Kosovu su dinamična i pluralistička grupacija koja čini jedan od najzdravijih delova društva i sposobni su da odgovore na izolovanost. Dijalog među kolegama je moguć i često daje rezultate. Zajednica koja se konstituisala tokom dve decenije, nema problema u kontaktima sa medijskom zajednicom kosovskih Albanaca jer ne postoji odlučujući uticaj politike, pa nema ni dominacije. Sa srpske strane su se razvili mediji koji rade kao nezavisni entiteti, izuzimajući RTK2 koji bi morao da se transformiše. Kosovski mediji na srpskom jeziku rade unutar etičkog kodeksa u odnosu prema većinskoj zajednici, pa uglavnom nema značajnijih problema u međusobnoj komunikaciji i odnosima.\nPiše: Goran Avramović, glavni i odgovorni urednik RTV Kim


Uskoro konkurs za projekte iz ekologije - JUGPRESS\nUskoro konkurs za projekte iz ekologije\nPostavio: Jugpress 7 Oktobra, 2021\nSaglasnost članova Gradskog veća na 37. sednici ovog organa data je za predlog Odluke o sprovođenju javnog konkursa za finansiranje i sufinansiranje projekata iz Fonda za zaštitu životne sredine grada Leskovca u 2021. godini. Za finansiranje ovog programa predviđeno je 1.850.000 dinara. Da bi što više pravnih lica moglo da uzme učešće na ovom konkursu, maksimalan iznos sredstava po jednom projektu je ograničen na 200.000 dinara. Nakon isteka konkursa Gradsko veće će formirati komisiju koja će izvršiti izbor projekata.\nUsvojen je i predlog Odluke o usvajanju Pravilnika o načinu i kriterijumima za ostvarivanje prava na dodelu sredstava za finansiranje/sufinansiranje programa udruženja građana u poljoprivredi – zaštita poljoprivrednih resursa od elementarnih nepogoda iz budžeta Grada Leskovca sa tekstom javnog poziva za 2021. godinu. Na osnovu ovog poziva raspodeliće se 5,5 miliona dinara.\nGradski većnioci su dali saglasnost i na Odluku o usvajanju zahteva po javnom pozivu za podršku mladim talentima grada Leskovca. Finansijska podrša se dodeljuje na osnovu postignutih rezultata u oblasti nauke i obrazovanja, sporta, kulture i umetnosti, te usavršavanja. Uslove konkursa ispunilo je 150 mladih.\nOdobreno je i otuđenje građevinskog zemljišta u javnoj svojini Grada Leskovca površine 29 kvadrata u korist Preduzeća za izgradnju gasovodnih sistema, transport i promet prirodnog gasa „Yugorosgaz“ za iznos od 188.095 dinara. Ova parcela je predviđena za izgradnju infrastrukturnog objekta merno-regulacione stanice „Centar“.


Porošenko raketnim snagama: Spremajte se za Donbas - 03.11.2017, Sputnik Srbija\nUŽIVO Snažna ofanziva snaga LNR na Severodonjeck, DNR priprema dokumentaciju za pokretanja tribunala\nPorošenko raketnim snagama: Spremajte se za Donbas\nPredsednik Ukrajine Petro Porošenko posetio je vojnu kasarnu u Kijevskoj oblasti i izjavio da u slučaju potrebe raketne snage i artiljerija treba u svakom... 03.11.2017, Sputnik Srbija\nevropa, vesti, svet, donbas, ukrajina, petro porošenko\n13:25 03.11.2017 (Osveženo: 13:41 03.11.2017)\nCC BY-SA 4.0 / The Presidential Administration of Ukraine / Predsednik Ukrajine Petro Porošenko\nCC BY-SA 4.0 / The Presidential Administration of Ukraine /\nPredsednik Ukrajine Petro Porošenko posetio je vojnu kasarnu u Kijevskoj oblasti i izjavio da u slučaju potrebe raketne snage i artiljerija treba u svakom trenutku da budu spremne da se vrate na liniju razgraničenja sa Donbasom.\nUkrajina traži pravdu od UN\n1 Novembar 2017, 13:46\n„Treba da stičemo veštinu brzog reagovanja i napredovanja, raspoređivanja artiljerijskih i raketnih sistema. Vas su povukli sa linije razgraničenja, ali treba da budu spremni da se vrate i stupe u borbu u svakom trenutku“, rekao je Porošenko.\nStalni predstavnik sapoproglašene Donjecke narodne republike Denis Pušilin u razgovoru sa RT prokomentarisao je izjavu predsednika Porošenka.\n„Nažalost, vidimo sa jedne strane sabotažu i imitaciju realizacije Minskog sporazuma na sastancima kontakt-grupe, a sa druge pokušaje zapadnih pokrovitelja kao što je Kurt Volker da kažu da u pregovaračkom procesu nema potrebe da učestvuju DNR i LNR, između ostalog povodom povlačenja kontingenta UN, nedopustivo je i kosi se sa zdravim razumom. Sada stiže i vojna retorika od strane predsednika Ukrajine. To na, naravno, tera da mislimo o bezbednosti naših granica“, naglasio je on.\nRanije je ukrajinski predsednik izjavio da će se 130.000 vojnika koji su u rezervi operativno vratiti u slučaju zaoštravanja situacije u Donbasu.\nPrema Minskom sporazumu strane su se dogovorile da povuku teško naoružanje, uključujući artiljerijske sisteme kalibra većeg od 100 mm kako bi stvorili duž linije razgraničenja u Donbasu 30-kilometarsku zonu bezbednosti.\nUŽIVO Snažna ofanziva snaga LNR na Severodonjeck, DNR priprema dokumentaciju za pokretanja tribunala 12:21


Marko Lazetić kao Riki Kaka, ključnu ulogu imao brat srpske fudbalske legende! - Sportske.net\n28. маја 2022. 18:41\nVeliku pažnju u medijima u Italiji je izazvao transfer Marka Lazetića u Milan. Vlahović je juče bio vest dana, ali danas su mediji dobro pretresli dolazak talentovanog Srbina među „Rosonere“.\nPrema informacijama medija posao je završen za oko 4 miliona evra plus bonus, i Lazetić će ostati u Milanu, naime, on je popunio poslednje mesto rezervisano za stranca iz EU. I Zvezda će dodatno profitirati, pripada im desetina budućeg transfera talentovanog fudbalera.\n„Gazeta delo Sport“ je danas donela naslov „Budućnost je Lazetić“, list podseća da je ugovor na pet godina, da je dobio broj 22 koji je nosi mitski Riki Kaka, što je posebna odgovornost.\nKako sportske.net saznaju, ključnu ulogu u transferu imao je Nikola Kolarov, brat bivšeg kapitena Srbije, Aleksandra Kolarova. On već dugo radi kao agent, specijalizovan za Seriju A, učestvovao je u dovođenju Krunića u milanskog giganta, sada je obavio veći deo posla oko novog transfera jednog Srbina u Milan.\nLazetićev rođak, nekadašnji igrač Partizana Žarko Lazetić tvrdi da je novi igrač Milana sličan Vlahoviću, ne fizički, ali da je izvanredan tehničar. Veoma je mlad, ima ogroman prostor za napredak, potrebno je da radi i da sazreva, sve će biti lakše uz njegovog idola Ibru i takođe iskusnog Žirua.\nJasno je da će čekati šansu, ali na ruku mu ide i Milanova politika podmlađivanja tima. Lazetić će zauzeti mesto u timu Pjetra Pelegija koji se nije dokazao pošto je stigao na pozajmicu iz Monaka. Odigrao je osam mečeva bez gola, sada će ga „Kneževi“ poslati na kaljenje u Torino.\nOd napadača Milan ima Žirua, Ibrahimovića, tu su Leao i Ante Rebić, a Lazetić bi mogao da dobiju priliku već tokom proleća na nekim mečevima.\nGRADONAČELNIK FIRENCE BESAN ZBOG VLAHOVIĆA I JUVENTUSA: Ne smeju da imaju toliku moć! – Kurir


Nakon teorije sledi praksa za omladinske novinare - Portal Moj Bečej - Bečejske opštine iz ugla građana!\nOsnažena još jedna generacija u okviru programa „Pokreni mehanizam“\nZahvaljujući programu „Pokreni mehanizam“ koji Bečejsko udruženje mladih sprovodi već skoro deceniju, u oblasti informisanja i omladinske politike osnažena je još jedna generacija iz opštine Bečej.\nOsim treninga o novinarstvu, polaznici su mogli da se upoznaju sa sistemom omladinske politike i mogućnostima za učešće mladih u donošenju odluka.\n-Prijavila sam se na ovu obuku da bih se pripremila za fakultet jer planiram da upišem žurnalistiku, rekla nam je jedna od polaznica Julijana Palinkaš. Njenu školsku drugaricu Mariju Lovrić takođe interesuje ova oblast, ali najviše montaža o čemu je takođe bilo reči na ovoj obuci, dok praktičan deo tek predstoji.\nTokom prethodnih mesec dana, održani su treninzi na kojima su polaznici obuke učili o dikciji, pisanju sinopsisa, snimanju, montaži, žanrovima, rubrikama, dizajnu i radu na terenu.\nUčesnici i učesnice ovogodišnjeg Mehanizma izuzetno su motivisani za rad u medijima i verujem da su nakon ovih obuka spremni da aktivno učestvuju u omladinskom aktivizmu i informisanju vršnjaka u našoj maloj zajednici,rekla je Gordana Adamov, jedna od edukatora. Adamov je i bila deo ove obuke pre osam godina što ju je podstaklo da se danas bavi novinarstvom.\nVredno smo radili vikendom i učesnici su u drugom delu obuke prošli teoriju intervjua i izrade reportaže, bila ona tekstualna, audio ili audio – vizuelnog formata. Pored toga, postoje učesnici koji žele da rade na snimanju i montaži, te je deo teorijskih obuka obuhvatao teme kao što su snimanje, kadriranje, plan i rakurs snimanja za video formate.\nNakon završenih radionica, polaznici prelaze na rad sa mentorima radi daljeg usavršavanja, a takođe će učestvovati u radu portala MojBečej.rs, kao i na snimanju podkasta „Bumovanje“.\nProjekat se realizuje uz podršku opštine Bečej u okviru Konkursa za finansiranje programa udruženja u oblasti omladinske politike iz budžeta opštine Bečej za 2021. godinu.\nOznake: BečejOmladinska politikaProgram Pokreni mehanizamSrbija


Kanađani do zlata uz pomoć RTB Bor\nIzvor: B92, 17.Mar.2012, 13:15\nBor -- Na pomolu je partnerstvo između RTB i Kompanije "Avala risorsis", koncesionara na koncesionom polju "Čoka kuruga", na planini Crni vrh kod Bora.\nInače, "Avala risorsis" je i vlasnik istražnih prava u okolini Žagubice gde su pronašli značajne rezerve zlata.\nPovod za početak razgovora bio je blizina rudarskih i metalurških postrojenja u Boru, zbog čega se Kanađanima ne bi isplatilo da grade potpuno nove >> Pročitaj celu vest na sajtu B92 << objekte.\nKanađani su nedavno okončali i inicijalna istraživanja na žagubičkom lokalitetu Bigar, gde je na osnovu obavljenih 140.000 analiza i izbušenih gotovo 50.000 metara u 195 bušotina, ustanovljen sadržaj zlata u granicama od 1,7 do čak 9,46 grama po toni. U toku su dalja istraživanja na lokacijama Kraku i Peštar. Granični sadržaj zlata u rudi, kada se ležište smatra ekonomski isplativim za eksploataciju, u zavisnosti od količine rude, iznosi od 0,4 do dva grama po toni.\nIako su razgovori u početnoj fazi, gotovo je izvesno da će do poslovne saradnje, ipak doći, budući da to odgovara i jednima i drugima. Kanađani bi imali gde da prerađuju rudu iz svojih rudnika, dok bi RTB uposlio sve svoje kapacitete.\nKanađani su na koncesionom polju „Čoka kuruga", na crnovrškom lokalitetu „Valja strž", otkrili ekonomične rezerve od oko 50 miliona tona rude, sa sadržajem bakra od 0,31 odsto.\nOdatle bi se eksploatacijom moglo dobiti oko 150.000 tona crvenog metala, blizu 13 tona zlata i više od 44 tona srebra.\nU okolini tog koncesionog polja ima još nekoliko, kako smo čuli, „interesantnih ležišta bakra i zlata", koje je neophodno dodatno istražiti.\nKanađanima je rok za istraživanja istekao septembra prošle godine, pa je ovo bio jedini način da okončaju ono što su započeli 2006. i u šta su uložili gotovo 55 miliona dolara, dok ove planiraju da investiraju dodatnih 25 miliona američkih novčanica.\nDan pre: 16.Mar.2012\nDan posle: 18.Mar.2012


Američka vojska u Iraku pretrpela jedan od najtežih gubitaka-10 marinaca poginulo a 11 ranjeno\nAmerička vojska u Iraku pretrpela je jedan od najtežih gubitaka zadatih samo jednim napadom, kada je 10 marinaca poginulo a 11 ranjeno u eksploziji bombe u okolini Faludže. Vojnici su pešice bili u patroli kada je na drumu eksplodirala bomba sastavljena od nekoliko velikih granata. Američki vojnici u Faludži sprovode anti-terorističku operaciju da bi obezbedili tu oblast pred parlamentarne izbore ovog meseca. Ranije ove nedelje u tom gradu je poginuo još jedan marinac. Zapadnood Faludže, u Ramadiju, američki i irački vojnici pokrenuli su petu zajedničku operaciju protiv pripadnika Al-Kaide u Iraku. U medjuvremenu, u Bagdadu su stotine šiitskih i sunitskih muslimana zajedno demonstrirale protiv verskog nasilja.\nIstražitelj UN izjavio u Pekingu da je mučenje i dalje veoma rasprostranjena metoda u Kini\nIstražitelj Ujedinjenih Nacija za pitanja ljudskih prava, Manfred Novak, izjavio je u Pekingu da je mučenje i dalje veoma rasprostranjena metoda u Kini, i optužio vladine zvaničnike da su opstruirali njegovu misiju u toku koje je nastojao da utvrdi činjenice o tim slučajevima. Novak je rekao da je u toku svoje 12-dnevne posete Kini, u razgovoru za zatvorenicima uvideo da kod njih postoji veliki stepen straha i auto-cenzure. Zvaničnik Ujedinjenih Nacija izjavio je za Glas Amerike da je bio pod prismotrom vlasti, i da su zvaničnici pratili njegove razgovore sa advokatima i članovima porodica uhapšenih. Novak je dodao da su neki Kinezi koji su želeli da razgovaraju sa njim bili fizički sprečeni u tome.\nKenet Bojd pogubljen smrtnosnom injekcijom u Severnoj Karolini\nOsudjeni ubica Kenet Bojd je pogubljen smrtnosnom injekcijom u Severnoj Karolini – kao hiljaditi zatvorenik nad kojim je izvršena smrtna kazna od kad je ta vrsta kazne ponovo uvedena u SAD 1976. godine. 57-godišnji Bojd priznao je da je pre 17 godina ubio svoju ženu i tasta, ali je tražio pomilovanje. Njegovu molbu su odbacili guverner Severne Karoline i američki Vrhovni sud. SAD i nekoliko karipskih nacija su jedine zapadne demokratije koje dozvoljavaju smrtn kaznu. O ovoj temi opširnije – u drugom delu emisije.\nAbas veruje da će izraelski premijer Šaron uspeti da sklopi mir sa Palestincima\nPalestinski lider Mahmud Abas izjavio je da veruje da će izraelski premijer Ariel Šaron uspeti da sklopi mir sa Palestincima ako osvoji treći termin na predstojećim izborima. U toku svoje trodnevne posete Italiji, Abas je dodao da će palestinske vlasti saradjivati sa svakim ko bude izabran za narednog lidera Izraela. On je dodao da je rešen da donese veću bezbednost Palestincima u Gazi i Zapadnoj obali i da će nastaviti putem dermokratskih reformi. Palestinski lier je u Rimu razgovarao sa italijanskim premijerom Silviom Berluskonijem koji je ponudio pomoć svoje zemlje u sklapanju mira izmedju Izraelaca i Palestinaca i ponovio ponudu da bude domaćin razgovora izmedju dve strane.


Dorna upozorila Suzuki - Moto Berza\nDorna upozorila Suzuki\nNakon što su se pojavile informacije da će Suzuki napustiti MotoGP šampionat na kraju sezone, oglasila se i Dorna.\nU saopštenju je Dorna upozorila Suzuki da aktuelni ugovor ne dozvoljava nikakve jednostrane akcije. Dorna je takođe ponovila da se japanska kompanija obavezala da ostane u premijernoj klasi do 2026, nakon je što je prošle sezone zajedno s ostalim proizvođačima poptusala novi petogodišnji ugovor.\nMeđutim, vlasnik komercijalnih prava je priznao da Suzuki može da napusti MotoGP ranije, ali samo ako obe strane postignu dogovor o tome.\n„Nakon nedavnih glasina o napuštanju šampionata na kraju sezone, Dorna je zvanično kontaktirala Suzuki kako bi podsetila kompaniju o postojećim ugovornim obavezama. Naime, one ne dozvoljavaju nikakve jednostrane odluke.“\n„Ali ako bi Dorna i Suzuki postigli dogovor, stvorila bi se mogućnost za raniji raskid saradnje. U tom slučaju, Dorna bi donela odluku o broju vozača i timova u MotoGP klasi od 2023.“\n„I dalje postoji određen broj zainteresovanih fabrika i nezavnisnih timova željnih da dobiju mesto u premijernoj klasi, koja nastavlja da privlači pažnju stotina miliona gledalaca širom sveta. To interesovanje je ponovo potvrđeno tokom poslednja 24 sata.“\nPrema dostupnim informacijama, članovi tima su obavešteni o odluci Suzukija da napusti takmičenje, a pretpostavlja se da su razlozi finansijske prirode.\nUpravo je Suzuki bio poslednji proizvođač koji se povukao iz šampionata. Tada je potez nazvan „privremenom suspenzijom“ usled finansijskih razloga, a došao je nakon isteka važećeg ugovora s Dornom. Japanska kompanija\nSuzuki se vratio u MotoGP 2015, dok je prvu pobedu na novom GSX-RR doneo Vinjales, dve godine kasnije. Aleks Rins je takođe pobeđivao za tim, da bi Đoan Mir doneo naslov šampiona 2020.\nJoš uvek se čeka zvanično saopštenje Suzukija.


Reis Kavazović se susreo s ambasadorom Klausom Wolferom – Visokoin.com\nReis Kavazović se susreo s ambasadorom Klausom Wolferom\nReisu-l-ulema Islamske zajednice u Bosni i Hercegovini Husein ef. Kavazović u petak se u sjedištu Rijaseta sastao s ambasadorom Klaus Wolferom, direktorom za zapadni Balkan i EU proširenje pri austrijskom Saveznom ministarstvu za Evropu, integracije i vanjske poslove.\nU tom smislu ambasador je reisa informirao da će Austrija polovinom iduće godine preuzeti predsjedavanje EU-om i da je to vrijeme koje treba iskoristiti kako bi se ubrzo evropski put BiH.\nKavazović je kazao da je Islamska zajednica spremna podržati put BiH ka EU i NATO-u u onom domenu koji joj pripada naglašavajući međureligijski dijalog i izgradnju povjerenja među narodima kao najbolji doprinos tim nastojanjima.\nIstakao je da je Islamska zajednica sa svojim članovima i organizacijama već prisutna u članicama EU i da je i na tom planu kao i planu prenošenja evropskog iskustva življenja islama otvorena za saradnju, te podsjetio na saradnju koju Fakultet islamskih nauka već ima s Univerzitetom u Beču i nekim drugim evropskim univerzitetima.\nKavazović je zaključio da su veze BiH i Austrije kao i Islamske zajednice u BiH i Islamske zajednice Austrije historijske i da se one trebaju samo još više razvijati a da je preduvjet tome izgradnja povjerenja i otvoreni dijalog oko eventualnih nesporazuma, javlja MINA.


Foto: Ilustracija | Isplaćena sredstva banjalučkim zdravstvenim radnicima\nMilica Dragičević 02.12.2021 14:45\nBANJALUKA - Iz budžeta grada Banjaluka isplaćena je podrška zaposlenima u zdravstvu, u ukupnom iznosu od 2,7 miliona KM.\nKako je kazao gradski menadžer Bojan Kresojević, procedura je takva da je najprije trebalo potpisati ugovore sa zdravstvenim ustanovama koje je većina u Skupštini grada predložila svojim amandmanom, te da su nakon potpisivanja ugovora i uplaćena sredstva za četiri zadravstvene ustanove i to Univerzitetski klinički centar RS, Institut za javno zdravstvo RS, JZU "Dom zdravlja" Banjaluka i Zavod za rehabilitaciju "Dr Miroslav Zotović".\n"Svjesni smo činjenice da u ovoj epidemiološkoj situaciji najveći teret podnose zdravstveni radnici i to je jedan od razloga zbog kojeg je prije 15-ak dana gradonačelnik najavio da će biti isplaćena podrška zdravstvenim radnicima", kazao je on i dodao da nije bilo upitno da li će biti isplaćena ova podrška, kako je i najavljeno.\nNavodi da se sada, nakon što je Grad doznačio sredstava, očekuje da će ove zdravstvene ustanove po ustanovljenim spiskovima isplatiti podršku i da je time taj ciklus završen.\n"Nakon što smo pokrenuli proceduru isplate za one ustanove predviđene amandmanima skupštinske većine, zaključili smo da bi bilo pravično i neohodno da isplatimo podršku i za druge javne ustanove koje djeluju u Banjaluci, a to su Zavod za sudsku medicinu, Zavod za transfuzijsku medicinu, Zavod za stomatologiju i Zavod za medicinu rada i sporta", rekao je Kresojević.\nPrema trenutnim podacima sa kojima raspolaže gradska administracija, riječ je od oko 200 radnika, za šta će biti potrebno izdvojiti dodatnih 105.000 KM.\nBanjaluka Zdravstveni radnici


Kragujevac će od 28. do 30. decembra biti domaćin 3. Šumadijskog internacionalnog filmskog festivala na kojem će biti prikazani debitantski filmovi koji su bili zapaženi i nagrađivani u protekloj godini.\nOvo će biti treća godina festivala, a prikazivaće se filmovi iz Sjedinjenih Američkih Država, Velike Britanije, Austrije, Francuske, Grčke, Danske, Bosne i Hercegovine i Srbije. Pored filmova, posetioci će imati priliku da učestvuju na različitim radionicama i da prisustvuju predavanjima na temu filma.\nFestival će svečano otvoriti pobednik 46. FEST-a, srpski film „Ederlezi Rising“ reditelja Lazara Bodrože. Glavni program festivala u okviru koga je 11 dugometražnih filmova prikazivaće se u Pozorištu za decu, a program kratkog metra „Nacionalna klasa“ sa osam filmova publika će moći da pogleda tokom dva festivalska dana, u petak i subotu, u Domu omladine.\nFilmovi iz obe takmičarske selekcije će biti u konkurenciji za Nagradu publike Kragujevca, koju dodeljuju posetioci festivala nakon glasanja posle održanih projekcija. Ulaznice koštaju 200 dinara po danu i važe za sve projekcije tog dana. Mogu se kupiti u kafeima Oblomov i Tango, kao i na biletarnici Pozorišta za decu, sat vremena pre prve projekcije.\nViše o programu festivala možete pronaći klinkom na link.


Energyobserver - SRBIJA / EKONOMIJA / JUNAJTED GRUPA: RTS DA NE OBMANJUJE GRADJANE ZAŠTO NE PRENOSE UTAKMICE KVALIFIKACIJA ZA EURO 2020.\n"Da RTS nije u v.d. stanju, pomislili bismo da tamo vlada kolektivna amnezija, jer nas je neprijatno iznenadilo njihovo sinhronizovano prozivanje Junajted grupe u dogovoru sa ostalim televizijama Prva, O2 i Hepi, kada svi znaju da istina može biti samo jedna", piše u saopštenju Junajted grupe u čijem sastavu posluju televizije Nova S i N1 kao i kablovski operater SBB.\nRTS je juče zatražio od Regulatornog tela za elektronske medije (REM) da ispita "na koji način" je došlo do toga da utakmicu fudbalske reprezentacije Srbije u kvalifikacijama za Evropsko prvenstvo, "prenosi kablovska, odnosno televizija koja ne obuhvata celokupno područje Srbije".\nNavodeći da je time "značajan deo domaće javnosti lišen mogućnosti praćenja tog prenosa", RTS je saopštio i da su se tom zahtevu priključile i televizije Prva, O2 i Hepi.\nRTS je naveo i da prema članu 64. Zakona o elektronskim medijima, dogadjaje od posebnog značaja za gradjane Srbije, u koje po zvaničnoj listi spadaju i kvalifikacione utakmice reprezentacije za Evropska prvenstva u fudbalu, mogu prenositi samo televizije čija zona pokrivanja obuhvata celokupno područje Srbije.\nJunajted grupa je objasnila da je otkupila prava na prenos utakmica fudbalske reprezentacije Srbije i 2017. godine se obratila direktoru RTS-a Draganu Bujoševiću sa ponudom da otkupe pravo prenosa i utakmica kvalifikacija i Lige nacije ali on, tvrde u Junajted grupi, na sastanku sa direktorkom Dajrekt medije, preko koje je ranije kupovao utakmice Lige šampiona, nije pokazao interesovanje.\nJunajted grupa je ukazala da je tu ponudu odbila i tadašnja direktorka televizije Prva i O2 Manja Grčić, a sa obrazloženjem da ima premalo utakmica za ponudjenu cenu i da im to nije isplativo, dok je ispred televizije Pink taj predlog odbio Željko Mitrović.\nZbog želje da se publici u Srbiji pruži najbolji program Junajted grupa je, kako je navedeno u saopštenju, 2017. otkupila i prava na utakmice kvalifikacija za Euro 2020 i od tada je pregovarala sa televizijama sa nacionalnim frekvencijama, o čemu poseduju i dokaze.\n"Uprava RTS-a nas optužuju da im nismo ponudili da prenose utakmice, najavljuje da će da pišu UEFA i traže dokaze koje smo dostavili, a mi im poručujemo da mogu da ih pronadju u sopstvenoj arhivi. Ne mešamo se u kadrovsku politiku RTS, ali nemojte da gradjane Srbije sramotite i pred evropskim institucijama", poručili su iz Junajted grupe.\nU saopštenju je navedeno da i neke druge televizije sa nacionalnom frekvencijom treba da pogledaju u svoje arhive gde će, "crno na belo, videti da su odbile ponude Junajted grupe" da otkupe pravo na prenos fudbalskih utakmica.\nIz Junajted grupe tvrde da "javni servis koordinisano, uz dogovor sa nekim televizijama, pokušava da gradjanima opravda svoju nesposobnost, plasirajući lažne podatke i dovodeći time u zabludu gradjane Srbije".\nDodato je da RTS, posle prodaje prava na emitovanje jednoj od konkurentskih kuća na tržištu kablovskih operatora, Telekomu Srbija, "ne može više da se nazove nekomercijalnim javnim servisom, već komercijalnom televizijom".\nJunajted Grupa je potvrdila da neće ponavljati ponudu za prenos utakmica "komercijalnoj televiziji RTS".\nNavedeno je da rukovodstvo RTS treba da ponudi gradjanima obrazloženje na bazi činjenica zašto nije kupio pravo da prenosi kvalifikacije za Euro 2020, kao i "šta radi sa ogromnim budžetom od 90 miliona evra godišnje koji gradjani plaćaju".\n"Umesto toga RTS bi, sudeći po njihovom saopštenju, da nam otme nešto što je mogao i sam da kupi. Pozivanje na zakon od strane televizije koja ne želi ni da pročita ili objavi ni jedan naš odgovor, iako na to imamo zakonsko pravo, dovoljno govori koliko se RTS drži zakona, a u to se svakog dana uverava i sve veći broj gradjana Srbije", piše u saopštenju Junajted grupe.


ANKETA: Najveći uspeh srpskog stonog tenisa u 2016? | Stonitenis.org\nANKETA: Najveći uspeh srpskog stonog tenisa u 2016?\nGodina na izmaku može se okarakterisati kao uspešna za srpski stoni tenis, s obzirom da je osvojeno nekoliko svetskih i evropskih odličja koje nismo imali prethodnih godina.\nLjubitelje stonog tenisa u Srbiji ove godine u najvećoj meri obradovali su paraolimpijci, juniorke i Aleksandar Karakašević, osvojivši medalje na Svetskim i Evropskim prvenstvima, kao i na Paraolimpijskim igrama.\nOgroman uspeh na Evropskom juniorskom prvenstvu u Zagrebu, odigranom u julu, ostvarile su izabranice selektora Nikolaja Lupuleskua, koje su uspele da se domognu srebrne medalje. Srpske juniorke u borbi za zlato poražene su od favorizovane ekipe Rumunije, koja je ponovila prošlogodišnji uspeh osvojivši titulu prvaka starog kontinenta.\nKarakašević na OI\nAvgust je bio rezervisan za najveću sportsku smotru na svetu – Olimpijske igre. Sada već bivši reprezentativac, legendarni Aleksandar Karakašević, ostvario je ogroman uspeh plasiravši se u Rio, gde je nakon pobede nad igračem iz Australije, doživeo poraz od Britanca Pola Drinkala.\nNedugo zatim put Južne Amerike uputili su se i srpski paraolimpijci, koji su na Paraolimpijskim igrama uspeli da osvoje čak četiri medalje. Nova olimpijska šampionka postala je Borislava Perić-Ranković, koja je u klasi T4 savladala Miao Žang iz Kine u borbi za zlato. Srebrna medalja takođe je završila oko vrata Perić-Ranković, ali u ekipnoj konkurenciji, zajedno sa Nadom Matić.\nJoš jedna medalja u pojedinačnom delu klase T4 završila je oko vrata Nade Matić, koja je u borbi za bronzu savladala Britanku Su Gilori. Jedinu medalju od muških predstavnika osvojio je Mitar Palikuća, koji je nakon poraza u polufinalu bio odličan u meču za treće mesto, gde je nadigrao Tomija Urhauga iz Norveške.\nEvropsko – Karakašević\nOproštaj od dresa reprezentacije imao je Aleksandar Karakašević, koji je poslednji meč u nacionalnom timu odigrao na Evropskom prvenstvu za seniore u Budimpešti. Zajedno sa dugogodišnjom dubl partnerkom, Rutom Paskauskiene, Karakašević je uspeo da se plasira u polufinale i tako se domogne veoma značajne bronzane medalje. Bolji od srpsko-litvanskog dubla bili su Šveđani, Matias Karlson i Matilda Ekholm.\nNajbolja juniorka Srbije, Izabela Lupulesku, nastup na Svetskom juniorskom prvenstvu početkom decembra krunisala je osvajanjem bronzane medalje u kategoriji mešovitih parova. Ona je zajedno sa Darkom Jorgićem odigrala izuzetan turnir, gde je u polufinalu nakon velike neizvesnosti poražena od Jukija Macujame i Hine Hajate iz Japana.


Tragajući za interesantnijim vidovima održavanja fizičke kondicije, probajte i mačevanje, savetuju stručnjaci. Dobro ćete se preznojiti, aktivirati takmičarski duh, sve veće grupe mišića, a izgledaćete elegantno i graciozno u beloj zaštitnoj opremi.\nMnogima problem predstavlja to što su fizičke aktivnosti uglavnom nezanimljive. Teretana, aerobik, joga, pilates, razne borilačke veštine ili ples posle nekog vremena prestaju da okupiraju pažnju polaznika, koji počnu da proređuju dolaske, dok ne odustanu. Jedno rešenje mogao bi biti egzotičan sport sa dugom tradicijom, koji aktivira sve veće grupe mišića - mačevanje. Najčešće bela zaštitna oprema vežbačima daje dozu elegancije, naročito ako se uzme u obzir da mačevalac ima pravilno držanje.\nInstruktori mačevanja ističu da je u tom olimpijskom sportu najvažniji balans.\nPravilan položaj podrazumeva blago savijena kolena i ramena povučena unazad, jer je idealan za prebacivanje težine sa jedne noge na drugu. Međutim, kretanje u stranu u tom položaju nije nimalo lako, jer osim na položaj kolena i ramena, neophodno je paziti i na leđa, stopalo koje je pozadi, a pogled mora biti usmeren ravno ka protivniku.\nUporedo sa njima uče se i odbrambene tehnike, to jest načini izbegavanja napada, jer mačevalac se veoma brzo nalazi oči u oči sa protivnikom. Analizirajući stav vežbača sa povijenim nogama, prstima uperenim spolja, uvučenom karlicom, ispravljenim leđima i jednom rukom ispred lica, neki bi rekli da je reč o baletu. Ipak, u pitanju je mnogo opasnija aktivnost, jer vaš balans svakog momenta može poljuljati protivnik veštim baratanjem tankim, šiljatim mačem. Kao i u svim takmičarskim sportovima poraz je deo svakodnevice koji mnoge podstiče da se vrate i na sledeći trening, kako bi postali veštiji, okretniji i spretniji, što odlično utiče ne samo na fizičko, već i na psihičko stanje pojedinca.\nHedonizam u vazduhu: Padobranstvo\n“Padobranstvo je sport u kome se može doživeti jedinstven osećaj slobode. Jeste ...\nKakav je osećaj posmatrati utakmicu iz VIP zone? Ili, još bolje, iz loža u kojim...


Orkestru harmonika iz Prijedora prva nagrada u Gracu - GradPrijedor.com - Portal grada Prijedora\nHome»Kultura»Orkestru harmonika iz Prijedora prva nagrada u Gracu [video]\nOrkestru harmonika iz Prijedora prva nagrada u Gracu [video]\n29. novembra 2018. 2 Mins Read\nOrkestar harmonika Muzičke škole „Savo Balaban“ iz Prijedora osvojio je prvu nagradu na međunarodnom takmičenju u Gracu u Austriji. Prijedorskoj Muzičkoj školi ovo je treći put da osvaja laureat na ovom prestižnom takmičenju.\nU harmonikaškom orkestru nastupa 15 mladih muzičara prijedorske Muzičke škole do devetog razreda.\nHarmonikašica Sara Rodić je prvu nagradu osvojila i kao solista.\n„Bilo je donekle i očekivano da ćemo osvojiti laureat, ali taj trud koji smo uložili, svaka radna subota, radne probe preko sedmice, mislim da možemo samo mi razumjeti, jer je to nama od izuzetno velikog značaja“, kaže Sara.\n„Ova nagrada je posebno značajna za našu školu, a tako i za nas. Dosta smo se trudili i radili na tome i poslije tog truda je došla zaslužena nagrada“, rekao je Dejan Knežević, učenik Muzičke škola „Savo Balaban“ Prijedor.\nPripreme harmonikaškog orkestra za Četvrto međunarodno takmičenje „Akordeon fest“ u Gracu počele su još početkom septembra i bile su intenzivne.\n„Oni su se ovaj put predstavljali sa šarolikim programom. Program je obuhvatio barokni period, zatim latvijsku muziku, ukrajinsku muziku i ono što smo dodali za ovo takmičenje jeste jedna pop kompozicija, koja je dobila umjetnički karakter“, naveo je Miloš Zec, voditelj harmonikaškog orkestra Muzičke škole „Save Balaban“.\nPrijedorčani će imati priliku da poslušaju nagrađene harmonikaše 17. decembra kada će u gradskom Pozorištu biti organizovan koncert učenika Muzičke škole „Savo Balaban“.


Arhiva najvažnijih sportskih vesti za 28.07.2012. - Sportske.net\nArhiva: subota 28-07-2012\nRapid siguran pred Vojvodinu\nRival Vojvodine u trećem kolu kvalifikacija za Ligu Evrope zabeležio je novu pobedu u šampionatu Austrije.\nLajović za titulu u Italiji!\nDušan Lajović izborio je danas plasman u finale turnira u italijanskom Orbeteleu, pošto je u polufinalu bio bolji od domaćeg takmičara Matea Viole.\nVoša ubedljiva, evrogol Bilbije\nFudbaleri Vojvodine večeras su u svom trening centru savladali ekipu budvanskog Mogrena, u meču koji je poslužio kao lepa provera pred dvomeč sa Rapidom u trećem kolu kvalifikacija za LE.\nIlić: ''Još smo gladni uspeha!''\nUoči sutrašnjeg starta na Olimpijskim igrama, jedan od najvećih aduta rukometne reprezentacije Srbije Momir Ilić uveren da ''Orlovi'' mogu da savladaju bilo kog rivala, pa tako i Španiju, sa kojom igraju u prvom kolu.\nSerena: ''Osećam vezu sa Srbijom!''\nIskusna američka teniserka i aktuelna šampionka Vimbldona danas je eliminisala Jelenu Janković, a posle meča naglasila je kako ''oseća povezanost sa Srbijom''.\nKineska tinejdžerka nova svetska rekorderka!\nŠesnaestogodišnja Kineskinja Je Šiven oborila je večeras svetski rekord u plivanju u disciplini 400 metara mešovito i tako osvojila zlatnu medalju na Olimpijskim igrama u Londonu.\nReđaju se čestitke Zlatiću...\nČestitka Andriji Zlatiću za osvojenu bronzanu medalju na Olimpijskim igrama u Londonu stigla je večeras i od Nebojše Stefanovića, novog predsednika Skupštine Srbije.\nBilić pobeđuje, okliznuli se Armejci, šampion siguran\nDomaće ekipe dominiraju u drugom kolu ruskog šampionata.\nCrnogorke ubedljive protiv domaćina\nRukometna reprezentacija Crne Gore savladala selekciju Velike Britanije sa 31:19 u prvom meču na OI u Londonu.\nKanćelara završio u bolnici\nŠvajcarski biciklista Fabijan Kanćelara, olimpijski šampion na hronometru i četvorostruki svetski šampion, prebačen je u bolnicu u Olimpijskom selu zbog povreda dobijenih prilikom pada na današnjoj drumskoj trci.\n"Sparsi" i "Crveni" odigrali bez golova\nLiverpul i Totenhem odigrali nerešeno (0:0) pred oko 40 hiljada ljudi na stadionu Baltimor Rejvensa.\nKadetska reprezentacija Srbije nije uspela da se plasira u finale Evropskog prvenstva. Posle jučerašnje dramatične pobede nad Španijom u polufinalu, večeras su ''Orlići'' poraženi od selekije Turske u polufinalu.\nSelektor Brazila nezadovoljan Nejmarom\nMano Menezes priznaje da talentovani Brazilac Nejmar nije odigrao baš najbolje protiv Egipta u prvom meču na OI u Londonu.\nNepopravljivi optimista Prosinečki...\nI pored svih uočenih slabosti i velikog nezadovoljstva navijača, trener Zvezde poručuje da ima najbolji tim u Srbiji koji je kadar i da eliminiše Omoniju u trećem kolu kvalifikacija za LE.\nVolkov: "Kipranima poštovanje, nama pobeda"\nLevi bek Partizana se nada trijumfu već u prvoj utakmici.\nKalstrom potpisao za Spartak\nŠvedski reprezentativac Kim Kalstrom postigao je dogovor o prelasku u Spartak iz Moskve.\nStević: ''Ovo nema nigde! Nisam znao gde je cilj!?''\nSrpski biciklista Ivan Stević tvrdi da je imao snage za bolji rezultat od 53. mesta, ali da su ga znatno omeli gledaoci, od kojih čak nije znao ni koliko ima do cilja!\nNavaro zbog groznice ne igra protiv Kineza?\nHuan Karlos Navaro možda će propustiti duel protiv Kine na otvaranju OI za špansku reprezentaciju.\nRnića hoće i Hapoel\nNemanja Rnić posle odlaska iz Partizana još uvek nije uspeo da pronađe klub, a danas se pojavila informacija da bi karijeru mogao da nastavi u Izraelu.\nUrugvajcima preselo putešestvije po Londonu\nFudbalska reprezentacija Urugvaja moraće da nađe alternativni način prevoza za članove ekipe pošto im je za put od Mančestera do Londona, zbog ceremonije otvaranja Olimpijskih igara, trebalo sedam i po sati autobusom zbog čega su morali da otkažu obilazak


Detalj iz sudnice sa izricanja presude Mommčilu Perišiću, 28. februar 2013.\nOslobađajuću presudu Haškog tribunala bivšem načelniku Generalštaba Vojske Jugoslavije Momčilu Perišiću zvaničnici Srbije razumeju kao dokaz distance između tadašnje Vojske Jugoslavije i Vojske Republike Srpske, odnosno da se njome i tadašnje vođstvo SR Jugoslavije oslobađa direktne umešanosti u ratove u Hrvatskoj i BiH.\nPremijer Srbije Ivica Dačić je, uz ocenu da je iz Haga “konačno stigla jedna dobra vest”, izjavio da je presuda od velikog značaja za Srbiju jer, kako je rekao, “negira agresiju Vojske Jugoslavije na BiH i Hrvatsku”.\n„Mislim da je to vrlo jasno i eksplicitno rečeno ovom presudom“, saglasan je i branilac Momčila Perišića, Novak Lukić.\nPredsednik Nacionalnog saveta za saradnju sa Haškim tribunalom Rasim Ljajić presudu je nazvao kredibilnom, dodavši da joj na važnosti dodaju težina optužbi i prvostepena presuda od 27 godina zatvora.\n"Imajući u vidu sve te činjenice kao i činjenicu da ovde nije bilo disonantnih tonova među sudijama i članovima žalbenog veća, sve to govori o kredibilnosti ove odluke. Želim da podsetim da je odluka doneta velikom većinom glasova četiri prema jedan, što nije bio slučaj sa nekim ranijim presudama koje su donete, posebno u žalbenom postupku", kaže Ljajić, a na istom tragu je i reakcija zamenika srpskog tužioca za ratne zločine Bruna Vekarića.\nPrema njegovim rečima Žalbeno veće Haškog tribunala je „adekvatno procenilo činjenično stanje“. Vekarić presudu, istovremeno, ocenjuje i veoma važnom za Srbiju.\n„Pre svega zbog nekih drugih postupaka koji se vode pred Međunarodnim sudom pravde, u jednom segmentu, a sa druge strane je veoma važno što je kroz ovu presudu utvrđeno da general Perišić nije kršio običaje rata niti međunarodne konvencije kao pripadnik vojske Jugoslavije. Veoma je značajna ta distanca vojske Jugoslavije i Ratka Mladića odnosno Vojske Republike Srpske, jer se na taj način veće Haškog tribunala opredelilo i prema zločinima koji su se dešavali na teritoriji BiH“, rekao je Vekarić.\nS druge strane, direktorka Fonda za humanitarno pravo Sandra Orlović smatra da će se oslobađajuća presuda Perišiću, u Srbiji veoma loše odraziti na proces suočavanja sa prošlošću, odnosno da će „zamagliti“ upravo sistem podrške tadašnje vojske Jugoslavije vojskama Republike Srpske i Republike Srpske Krajine.\n„Perišić jeste bio personifikacija te institucionalizovane podrške ovim dvema vojskama. Rekla bih da njegova individualna odgovornost, po mišljenju suda, nije utvrđena, ali da zaključak o sistemu podrške koji je postojao godinama, nije oboren. To su neke vrlo važne činjenice koje, po mom mišljenju, treba da budu polazna tačka za preispitivanje odgovornosti Srbije za ratove u BiH i Hrvatskoj“, rekla je Sandra Orlović, dok iz mirovne nevladine organizacije „Žene u crnom“ ocenjuju da se součavanje sa prošlošću, očigledno ne može svesti samo na institucionalni, pravni nivo.\n„Institucije međunarodne pravde, ponekad se rukovode principima koji su veoma udaljeni od pravde za žrtve i dostojanstva žertava“, kaže Staša Zajović, aktivistkinja „Žena u crnom“.\nPremijer Srbije Dačić, najavio je da će se Perišić iz Haga vratiti u petak, avionom Vlade Srbije.


20-10-2020 12:49 Izdvojeno Srbija Politika\nUgledni kongresmeni SAD osnivači su Albansko-američke građanske lige, čiji je simbol mapa „velike Albanije“. Albanske interese osamdesetih zastupao i kandidat za predsednika Amerike DŽo Bajden.\nNovinar i politički komentator Milovan Jovanović kaže da su Albanci još početkom osamdesetih shvatili značaj i moć lobiranja i ozbiljno se posvetili tome.\nPredsednik Društva lobista Srbije Nenad Vuković kaže da su američki zvaničnici dužni da prijave lobiranje.\nHrvati zveckaju oružjem na Kosmetu. Više o tome čitajte OVDE.


09.03.2020 · 23:01\nU XXI kolu regionalnog šampionata, crno-beli su u Štark Areni savladali Mega Bemaks sa 102:88 (24:22, 19:20, 32:24, 27:22) i tako "overili" prvu poziciju pred plej-of.\nPartizan NIS je zabeležio svih 11 pobeda pred svojim navijačima u ABA ligi! Parni valjak je večerašnjim trijumfom protiv Mega Bemaksa obezbedio prednost domaćeg terena tokom plej-ofa regionalnog šampionata. Posle uvodnih nekoliko minuta u kojima je viđena ujednačena borba, crno-beli su serijom 8:0 stigli do devet poena prednosti. Gosti su ubrzo zatim uspeli da smanje zaostatak, pa je Partizan NIS posle deset minuta igre imao vođstvo 24:22. Mega Bemax je na kratko uspela da da stigne do preokreta tokom druge četvrtine, ali su crno-beli brzo odgovorili i na petnaestominutnu pauzu otišli sa minimalnom prednošću 43:42.\nU trećoj deonici, košarkaši Partizana su postigli 32 poena i tako stigli do prve dvocifrene razlike. Od tog trenutka pa sve do kraja meča, gosti nisu uspevali da ozbiljnije ugroze prednost Panog valjka. Tačku na večerašnji meč, stavio je sjajnim prodorom i zakucavanjem Uroš Trifunović. Ujedno, bio je to i stoti poen za crno-bele večeras, nakon čega je ostalo još samo da istekne preostalo vreme do kraja susreta.\nNa konferenciji za medije održanoj posle utakmice, trener crno-belih, Andrea Trinkijeri je izjavio:\n„U prvom poluvremenu smo promašili neke stvari ispod koša, nismo bili efikasni i imali smo egal utakmicu. U drugom poluvremenu smo igrali bolje, lopta je dobro išla, pogodili smo otvorene šuteve, bili smo dobri u skoku, u šutu, i to je bilo dovoljno da dobijemo utakmicu“, rekao je Trinkijeri.\nAngola 16, Volden, Pejdž 16, Gordić 16, Mekadu 13, Jaramaz 12, Veličković, Janković 8, Tomas 2, Trifunović 7, Mozli 12\nMišković 10, Peri 21, Atić 7, Marjanović, Ašćerić 16, Simonović 17, Cerovina 12, Macura, Tanasković, Langović, Paunić 3, Mesiček 2\n(Foto: Dragana Stjepanović, video: BC Partizan TV, ABA j.t.d. liga)


Rudi Đulijani teško do državnog sekretara SAD, jer je pomagao bivšem srpskom nacionalisti Aleksandru Vučiću | WebTribune\nHome U FOKUSU Rudi Đulijani teško do državnog sekretara SAD, jer je pomagao bivšem srpskom nacionalisti Aleksandru Vučiću\nRudi Đulijani je ozbiljan kandidat za mesto državnog sekretara SAD, ali ga zbog veza po svetu očekuju iste kritike koje je on upućivao Hilari Klinton, piše AP.\nKako navodi agencija, jedan od ljudi od poverenja izabranog predsednika Donalda Trampa savetovao je strane političare i radio za lobiste i bezbednosne kompanije “koje imaju komplikovane odnose sa američkom vladom”. U tekstu se kao jedan od primera navode i Đulijanijevi kontakti sa Srpskom naprednom strankom i njegova poseta Beogradu 2012.\nAP ističe da bi Đulijani, dok čeka da sazna hoće li biti prvi američki diplomata, mogao biti izložen istim kritikama koje je on upućivao bivšoj državnoj sekretarki Klintonovoj zbog veza sa stranim vladama i kompanijama preko donacija njenoj Fondaciji.\n“Ono što je ona radila sa Klintonovom fondacijom i sve usluge koje je Stejt department pružao za stotine miliona dolara, za mene predstavljaju jasno kršenje zakona o sukobu interesa”, rekao je Đulijani za CNN u avgustu.\nMeđutim, dok je Klintonova bila na funkciji, ona je bila ta koja je “izrazila zabrinutost” zbog Đulijanijevog putovanja u Beograd i susreta sa, kako navodi AP, “liderima srpske političke partije koji su nekada bili saveznici Slobodana Miloševića”.\n“Ovo je nečuveno”, napisala je Klintonova u mejlu svojoj šefici kabineta Šeril Mils, koji se može pročitati na sajtu Vikiliks.\nPoruka je datirana na 20. april 2012. godine i odgovor je na mejl Milsove u kome se uz naslov “Bivši gradonačelnik Njujorka pomaže srpskim nacionalistima”, nalazi kratak izveštaj AP o tadašnjoj izbornoj kampanji u Beogradu i Đulijanijevoj poseti.\nU tom tekstu piše da je Đulijani rekao da bi “mogao da postane savetnik srpskim nacionalistima koji su nekada bili saveznici pokojnom autokrati Slobodanu Miloševiću, ukoliko pobede na gradskim izborima u srpskom glavnom gradu”.\n“Đulijani je u petak rekao da će on i njegova konsultantska firma savetovati zvaničnike Srpske napredne stranke, ukoliko pobede 6. maja na izborima u Beogradu. Ta stranka će na izborima biti protivnik vladajućoj proevropskoj koaliciji… Đulijanijeva poseta je razljutila aktuelnog gradonačelnika Dragana Đilasa, koji je kritikovao bivšeg gradonačelnika Njujorka zbog podrške NATO bombardovanju Srbije i Beograda 1999. godine”, navodi se u tom tekstu.\nSada agencija podseća da je, kada se saznalo o Đulijanijevoj poseti, američka ambasada u Beogradu je izdala saopštenje u kojem je navela da ne zauzima strane u srpskim izborima.\n“Vođa partije s kojom se Đulijani sastao, Aleksandar Vučić, sada je predsednik vlade Srbije”, navodi AP.\nĐulijaniju bi moglo da se zameri i što je više godina proveo u firmama koje su predstavljale vlade i multinacionalne kompanije, a interesi nekih od njih su različiti od interesa SAD.\nOn je tako držao govore, zahtevajući od Stejt departmenta da sa američke liste terorističkih organizacija skloni jednu iransku opozicionu grupu. Stejt department je skinuo organizaciju sa tog spiska 2012, u vreme kada je Hilari Klinton bila državna sekretarka.\nĐulijani je u intervjuu za “Njujork tajms” u utorak rekao da nije nikada lobirao ni za čije interese, strane ili bilo koje druge.\nOn je branio rad svoje konsultantske firme u Kataru, monarhiji u Persijskom zalivu, i novac koji je dobio za podršku iranskoj disidentskoj grupi “Mudžahedin e Kalk” (MEK) koju su SAD bile stavile na spisak stranih terorističkih organizacija. Đulijani je rekao da je njegova veza sa tom grupom vrlo otvorena.\n“Imam prijatelje širom sveta. To nije ništa novo za mene, kada postanete gradonačelnik, postane zainteresovani i za spoljnu politiku. Kada sam otišao sa funkcije, moj posao je uglavnom bio oko pravne pomoći i sigurnosti širom sveta”, rekao je Đulijani.\nĐulijani je konsultantsku firmu “Đulijani partneri” osnovao 2002. godine, a od kraja 2005. do početka 2007. je održao više od 100 plaćenih govora, većinom za po 100.000 dolara, piše AP.


3381 - Lajmi_i_plot | KPM\nNezavisna Komisija za Medije bila je domaćin sastanka sa predstavnicima Save the Children\nNezavisna Komisija za Medije održala je danas radni sastanak sa organizacijom Save the Children.\nNa početku sastanka predstavnici NKM-a izrazili su zadovoljstvo saradnjom između NKM-a i Save the Children i izrazili spremnost da se ova institucionalna saradnja dodatno produbi. Save the Children takođe su se složili da povećaju intenzitet bilateralne saradnje.\nGlavna tema diskusije na ovom sastanku bila je izmena podzakonskog okvira NKM, u deo o zaštiti dece u medijima u skladu sa Zakonom 06 / L-084 o zaštiti dece, odnosno zakonske obaveze koje proističu iz ovog zakona u odnos sa NKM. Prema ovom zakonu, NKM ima zakonski mandat da obezbedi zaštitu dece i maloletnika od štetnih programskih sadržaja koje emituju korisnici NKM licence, kao što su provajderi audio i video medijskih usluga i operateri distribucije.\nTakođe, NKM u saradnji sa drugim institucijama podzakonskim aktom određuje načine zaštite dece u medijima sa posebnim naglaskom na decu koja su pod institucionalnom zaštitom.\nU nastavku sastanka, učesnici su razgovarali i ispitali mogućnosti međuinstitucionalne saradnje u budućnosti, sa posebnim naglaskom na zaštiti dece u medijima, a to bi se moglo postići organizovanjem i učešćem u zajedničkim projektima.


Solarni sistemi omogučavaju Vam kvalitetno i sigurno iskorištenje jednog od najvećih besplatnih izvora energije.Sa solarnim sistemom na Vašem krovu ostvarujete toplinu za pripremu sanitarne tople vode i potporu grijanju. Sa solarnim sistemom štedite do 30% troškova grijanja i do 70% troškova za pripremu sanitarne tople vode.\nNaši solarni sistemi pripremaju se isključivo za Vaše potrebe i zahtjeve. Vaš sistem ugradit će i stručno smjestiti vrhunski instalateri za ugradnju solarnih kolektora i sistema. Zbog jednostavnosti montaže i pripremljenosti sistema, vrijeme montaže je iznimno kratako što opravdava njihova ekonomičnost.\nRegulacija sistema jednostavna je za upotrebu i omogučava preko LCD ekrana kontrolu svih funkcija.Regulacija ima integriran dijagnostički sistem za otkrivanje kvarova. Odzračivanje sistema je jednostavno i obavlja se na solarnoj stanici bez potrebe penjanja po krovu.\nTermički solarni sistemi za manja kućanstva sastoje se od:\nrastezna ekspanzijska posuda sa zidnim nosačem i fleksibilnim crijevom\nsolarna kontrolna regulacija\nZa ugradnju solarnog sistema nije važno kakvu ste tehnologiju do sada koristili i koliko je staro vaše grijanje. Zajednička točka solarnim sistemima i sistemima grijanja je spremnik (bojler) koji ima ugrađen solarni izmjenjivač topline a na kojeg se jednostavno naknadno priključimo.


„Dačiću, a da mi tebi ukinemo radno mesto i platu?“\n„Dačiću, a da mi tebi ukinemo radno mesto i platu?“\nPokret „Dveri“, obratio se premijeru Srbije, Ivici Dačiću, saopštenjem povodom Dačićevih pretnji da se Srbima sa Kosova i Metohije mogu ukinuti radna mesta i plate, i tako ih naterati na priznavanje Sporazuma iz Brisela. Saopštenje „Dveri“, prenosimo u celosti:\nZa razliku od premijerovih pretnji, biće obrnuto:ostavićemo Ivicu Dačića bez radnog mesta i plate – kada ga uskoro srušimo sa mesta predsednika Vlade Srbije.\nUcenjeni premijer Srbije, Ivica Dačić, lice sa brojnim kriminalnim vezama i neraščišćenim aferama, drznuo se da nakon potpisivanja izdajničkog briselskog sporazuma kojim priznaje tzv. nezavisno Kosovo, sada i otvoreno preti Srbima na Kosovu i Metohije. Prvo im je pretio kosovskom „Olujom”, a sada i oduzimanjem egzistencije. Do koje mere ide političko ludilo nesrećnog premijera najbolje se vidi upravo na ovoj pretnji da će ukinuti radna mesta i plate Srbima na Kosovo i Metohiji i tako – kako on kaže – „ukinuti paralelne institucije”. Predsednik Vlade Srbije, srpske državne institucije, radna mesta i plate na Kosovu i Metohiji naziva paralelnim institucijama, i priznaje jedino šiptarske državne institucije tzv. Republike Kosovo. Ovo je krivično delo veleizdaje prve vrste, za koje će Ivica Dačić kad-tad odgovarati, a Pokret Dveri je Višem javnom tužilaštvu u Beogradu već podneo krivičnu prijavu u tom smislu.\nTakođe se ovih dana pominje da predsednici opština na severu Kosova i Metohije budu smenjeni. Od dolaska Vlade Dačića, Vučića i Dinkića ukinuto je Ministarstvo za KiM, drastično su smanjena budžetska izdvajanja za Kosovo i Metohiju, podignuta je granica sa KiM, briselskim sporazumom ukinute poslednje institucije države Srbije na KiM, pa sada na red moraju doći i predsednici opština koji se suprotstavljaju ovoj izdaji.\nPitamo Ivicu Dačića da li će sve nas koji mu se suprotstavljamo i koji branimo Ustav i Kosovo i Metohiju u sastavu Srbije da smeni, ukine nam radna mesta i plate? Da li će svu opoziciju da ukine i da u radnom odnosu ostavi samo one koji idu u EU po svaku nacionalnu cenu? Smatramo da to neće moći i da će biti upravo obrnuto: mi ćemo da ostavimo Ivicu Dačića bez radnog mesta i plate – kada ga uskoro srušimo sa mesta predsednika Vlade Srbije.


Savez za Srbiju: Nećemo više učestvovati na sastancima vlasti i opozicije | Insajder TV - Više od vesti\nSavez za Srbiju: Nećemo više učestvovati na sastancima vlasti i opozicije\nSavez za Srbiju je saopštio da je Predsedništvo danas donelo odluku da ne učestvuje na preostala dva okrugla stola koji se organizuju na Fakultetu političkih nauka, uz obrazloženje da format sastanaka ne daje nikakve rezultate.\nSavez za Srbiju Foto: Srđan Ilić\n“Savez za Srbiju pokazao je odgovornost prema građanima na prethodnim okruglim stolovima insistirajući na 42 preporuke Stručnog tima protesta Jedan od pet miliona, ali predstavnici vlasti nisu pokazali ni najmanju spremnost da bilo šta od toga ispune”, saopštio je Savez.\nKako se navodi, dalje produbljivanje političke krize odgovornost je isključivo Aleksandra Vučića i njegovog režima.\nInače, lider Dveri Boško Obradović, potpredsednik Narodne stranke Miroslav Aleksić i predsednik Nove stranke Zoran Živković su napustili današnje razgovore predstavnika vlasti i opozicije na Fakultetu političkih nauka, uz obrazloženje da ne postoji želja vlasti da prihvati bilo koji zahtev nevladinih organizacija i opozicije o izbornim uslovima.\nKako je rečeno, na sednicama predsedništva svojih stranaka i pokreta lideri opozicije će predložiti da se predstojeći izbori bojkotuju.\nPredsedavajući Saveza za Srbiju Nebojša Zelenović je rekao da predstavnici vlasti imaju rok do 15. septembra da ispune zahtev o raspuštanju REM-a i izboru novih članova u skupštinskoj proceduri, a ako se to ne dogodi, Savez „će ići u bojkot“.\nPredstavnici vlasti na današnjem sastanku bili su zamenik gradonačelnika Beograda Goran Vesić, Željko Obradović iz SPS, poslanik Vladimir Orlić, poslanik i funkcioner SNS, poslanik SNS Vladimir Đukanović, poslanik Đorđe Komlenski iz Pokreta Socijalista.\nKomlenski je rekao da će njegov pokret u Skupštini podržati osnivanje odbora koji bi trebalo da prati rad medija tokom izborne kampanje.\n„Podržaćemo i to da se REM popuni do potrebnog broja od devet članova“, naveo je Komlenski.\nOrlić je rekao da su se oko inicijative da se osnuje odbor u Skupštini koji bi pratio rad medija tokom izborne kampanje „svi razumeli“ i da „nije sporno ništa što je pitanje volje Srpske napredne stranke“. Rekao je, međutim, i da taj odbor „nema prevelike moći“.\nPovodom obavezujućeg sporazuma čije je potpisivanje zatražio Savez za Srbiju, Orlić je rekao da ih je pitao da li su doneli papir, a da su oni rekli da nisu.\nRad medija tokom izbornog ciklusa, koji je od ključne važnosti za obezbeđivanje fer i slobodnih izbora, bio je tema današnjeg, trećeg okruglog stola predstavnika vlasti i opozicije na Fakultetu političkih nauka koji je počeo oko 10 časova.\nUdruženje novinara Srbije se ranije izjasnilo da sastanku neće prisustvovati jer nije u celosti otvoren za javnost, a Nezavisno udruženje novinara Srbije je sastanak napustilo nakon što je održan deo koji je bio otvoren.


gradsko veće | Belle Amie - Part 4\nGradsko veće usvojilo je predloge o obrazovanju saveta devet gradskih manifestacija, jer im ističe dvogodišnji mandat. Usvojeno je i rešenje o sufininasiranju i realizaciji projekta “Održivi mo...\n[VIDEO] Izgradnja vodovodne i kanalizacione mreže u Donjem Međurovu\nGradsko veće usvojilo je rešenje o sufinansiranju izgradnje vodovodne i kanalizacione mreže u radnoj zoni Donje Međurovo površine oko 53 hektara. Na delu te parcele, podsećamo, nalazi se i nemačka fa...\n[VIDEO] Niš dobija još tri sekretarijata\nGrad Niš, dobija još tri nova sekretarijata radi efikasnijeg obavljanja poslova. To su sekretaijati – za lokalnu poresku administraciju, za ozakonjenje i Sekretarijat za investiticije. Na ovaka...\n[VIDEO] Ljubiša Janić načelnik jedinstvene Gradske uprave\nDiplomiran pravnik Ljubiša Janić od danas je zvanično . Ovakvo rešenje usvojilo je Gradsko Veće, na osnovu izbora kandidata po sprovedenom Javnom konkursu. 00\n[VIDEO] Gradsko Veće dalo saglasnost na cenu varijabilnog dela daljins...\nGradsko Veće, dalo je saglasnost na cenu varijabilnog dela daljinskog grejanja i na cenu po kvadratu grejnog prostora, koje Toplana primenjuje već pet i po meseci – po odluci svog Nadzornog od...\nUkoliko, osim Gradskog veća, predlog Toplane usvoji i Skupština grada, Nišlije će u periodu od 3. maja, do 1. jula, moći da podnose zahtev za obustavu toplotne energije u svom stanu. Ovo je jedna od ...\n[VIDEO] Umesto paketa, porodice sa prinovom dobijaće vaučere\nUmesto paketa, porodice sa prinovom ubuduće će od grada dobijati vaučer na osnovu kojeg će novopridošlom članu, kupovati potrebnu opremu. Ovakvo rešenje podržalo je Gradsko Veće, kao i preporuku, da ...\n[VIDEO] Usvojen program zaštite, uređenja i korišćenja poljoprivrednog...\nGradsko veće, usvojilo je i program zastite, uredjenja i korišćenja poljoprivrednog zemljišta za teritoriju Grada Niša, u ovoj godini. Na osnovu usvojenog programa, Grad Niš, će na propisan način, e...\nGradsko veće pokrenulo je inicijativu za izradnju eleaborata o otudjenju 5,5 hektara gradskog građevinskog zemljišta na Loznom Kalemu, radi izgradnje dugonajavljivanog Akva parka. Javni oglas za zai...


Konkretno, sa jednim brojem vojnika po ugovoru, sklapaju se nezakoniti ugovori u trajanju od jedne godine iako je, i pored zakonske regulative ( čl.35, stav 2 Zakona o Vojsci ) da se osim prvog ugovora, svaki sljedeći ugovor zaključuje na tri godine.\nUočili smo pojavu da se, pored pozitivnih karakteristika i predloga od strane pretpostavljenih komandira i komandanata, pojedinim vojnicima po ugovoru ne produžavaju Ugovori o službi u Vojsci ili oni kasne iako su prethodni ugovori već istekli. Ovo ukazuje na očiglednu diskriminaciju pojedinih lica i namjeru da se sa nivoa MO uključe dodatni ''bezbjednosno-politički'' kriterijumi za pripadnike VCG kada su njihova prava u pitanju.\nPored očiglednih mjera i pritisaka od strane MO da se smanji broj tužbi pripadnika VCG, MO i dalje nezakonitim postupanjem dovodi zaposlene u situaciju da im je jedino rješenje da tužbama ostvare svoja prava. Na pojedinačne zahtjeve se odgovara grupnim ''obavještenjima'' preko linije komandovanja bez uputstva o pravnom lijeku isl.\nPozivamo sve pripadnike VCG a posebno vojnike po ugovoru prema kojima su ispoljene ovakve negativne pojave, da nam se blagovremeno obrate kako bismo u dijalogu sa MO i GŠ VCG obezbjedili poštovanje Zakona u ovom dijelu i principijelan, profesionalan i ravnopravan odnos prema svim pripadnicima Vojske Crne Gore.


Petković: "Zaslužili smo pun stadion" - Sportske.net\nPetković: "Zaslužili smo pun stadion"\nDesni bek Crvene zvezde Marko Petković smatra da je aktuelni sastav crveno-belih zaslužio da navijači u subotu napune tribine stadiona "Rajko Mitić" do poslednjeg mesta.\nLŠ - Zvezda u 2. kolu ne može u Albaniju!Božović: "Ovo nije revanš, Borac nam je oduzeo trofej"Katai stigao Vieiru - Ko će biti najbolji strelac Superlige?Zvezda se 'petardom' revanširala za 'petardu'!Dirljivo - Koreografija "Delija" za stradalog navijača\nFudbaleri Crvene zvezde u sredu su deklasirali Borac u odloženom susretu 32. kola Superlige, pošto su na stadionu kraj Morave slavili sa 5:1 uz het-trik Aleksandra Kataija.\n"Iako se po rezultatu ne bi reklo, ovo je bila teška utakmica igrana na lošem terenu. Ipak, sve vreme smo bili maksimalno koncentrisani. Otvorili smo utakmicu dobro i gol u desetom minutu nam je ulio sigurnost u nastavku" rekao je desni bek crveno-belih Marko Petković.\nUpravo je defanzivac Crvene zvezde bio asistent kod drugog gola na utakmici koji je bio prvi za junaka današnje utakmice Aleksandra Kataija.\n"Generalno se dobro razumem sa Saletom na terenu. Danas je igrao po levoj strani, ali kod svog prvog gola je u napadu prešao na moju stranu. Uvežbavamo ovakve akcije i na treninzima. Drago mi je što sam mu pomogao da zabeleži het-trik danas" kazao je Petković.\nU poslednjem kolu domaćeg šampionata Crvena zvezda dočekuje Radnički iz Niša što će biti prilika da se pred "Delijama" proslavi titula.\n"Očekujemo od naših navijača da u subotu dođu na utakmicu protiv Radničkog. Ova generacija je zaslužila stadion popunjen do poslednjeg mesta. Odlična sezona je iza nas i pokazali smo svima da će, pored nezaboravne atmosfere na tribinama, imati šta da vide i na terenu" zaključio je Petković.\nCrvena zvezda je lani osigurala šampionsku titulu a tokom leta će prvi put posle gotovo deset godina ponovo zaigrati u kvalifikacijama za Ligu šampiona.


Bečki „Standard“: Eksplozivnost albanskog nacionalizma bezbednosna pretnja prvog stepena - Sputnjik Srbija\n13:48 24.02.2021 Preuzmite kraći link\nEksplozivnost albanskog nacionalizma ostaje, i nakon promena u Prištini, faktor nesigurnosti prvog stepena za susedne države i balkansku politiku, ocenjuje bečki dnevnik „Standard“.\nU komentaru poznatog austrijskog analitičara Paula Lendvaja podseća se da je Aljbin Kurti, koji je pobedio na izborima, u više navrata zahtevao referendum za ujedinjenje tzv. Kosova i Albanije.\nTakođe, Lendvaj ukazuje da se ne sme zaboraviti ni izjava albanskog premijera Edija Rame u korist najtešnjih odnosa između dve "albanske države".\nOn navodi da i u istoriji postoje primeri o opasnosti nostalgije za mogućem zaokruživanjem u veliku Albaniju uz priključenje istočnog dela Severne Makedonije sa dominantno albanskim stanovništvom, prenosi Tanjug.\nLendvaj za Kurtija kaže da je izabran pre svega glasovima mlade generacije i dijaspore, jer ga smatraju simbolom nade i okretanja leđa mreži komandanata tzv. OVK koja je vladala skoro dve decenije.\nKurtijeva pobeda i za EU i SAD stvara novo polazište, smatra Lendvaj i ističe da je za radikalnog albanskog nacionalistu neprihvatljiv od EU zahtevani kompromis sa Srbijom bez priznanja Kosova.\nLendvaj podseća i da je Kurti rekao da za njega dijalog sa Beogradom nije prioritetet.\nOn je ocenio da su i unutrašnjo-politički zadaci nove vlade u Prištini ogromni, pošto, ako se ne postigne dvotrećinska većina u skupštini za izbor novog predsednika, prete novi izbori.\nKljučno pitanje za budućnost, smatra, jeste da li je Kurti spreman i sposoban da sklapa kompromise.\nPoziv iz Brisela: Ko nije priznao Kosovo, neka ga prizna, biće korisno\nAljbin Kurti, Kosovo i Metohija


Edukacija dece o značaju vode | Energetski portal Srbije\nEdukacija dece o značaju vode\nJVP „Vode Vojvodine“, kao preduzeće kojem je poverena briga o vodnim resursima u pokrajini, tradicionalno je obeležilo 22. mart – Svetski dan voda.\nJVP „Vode Vojvodine“ organizovalo je povodom Svetskog dana voda školski čas o vodoprivredi u dvorcu Marcibanji-Karačonji, kojem su prisustvovali učenici trećeg razreda OŠ „Nikola Tesla“ iz Novog Sada.\nMališani su imali priliku da se bliže upoznaju sa pojmom i delatnošću vodoprivrede kroz interaktivan pristup – kviz pitanja i odgovori, proučavanje hidrografske karte Vojvodine, te sklapanje puzli sa objektima i pronalaženje istih na karti, ali i igru sa modelom brodske prevodnice.\nPodsetimo da je rezolucijom Ujedinjenih nacija (UN) iz 1992. godine, za Svetski dan voda proglašen je 22. mart. –\nNe zaboravimo da kroz Vojvodinu protiču tri velike reke, Dunav, Sava i Tisa, banatski vodotoci, te da je kao krvotok premrežava 938 kilometara kanala u okviru Hidrosistema DTD i više od 20.000 kilometara meliorativnih kanala.\nTako složen sistem, uz sve učestalije pojave poplava i suša, zahteva maksimalnu pažnju, stručne kadrove i mnogo sredstava.\nIzuzetno je važno da ga održavamo i brinemo se o njemu, te smo dali sebi za zadatak da o tome edukujemo decu još od vrtića. U divnom ambijentu dvorca, deca su uživala u proleću i naučila da da nije ovog složenog sistema kojim upravljamo, Vojvodina danas ne bi tako izgledala.


“Nadam se da nećemo biti primorani da sprovodimo svoje mere, i političke i ekonomske“, rekao je predsjednik Srbije\n24949 pregleda\t118 reakcija\t100 komentar(a)\nPredsjednik Srbije Aleksandar Vučić izjavio je povodom situacije na adiminstrativnim prelazima sa Kosovom da će Srbija pozvati KFOR i NATO da reaguje ukoliko se nastavi "ugrožavanje imovine i života" Srba na Kosovu.\n"Ukoliko se nastavi ugrožavanje imovine i života građana srpske nacionalnosti, pozvaćemo KFOR i NATO da postupe u skladu sa svojim ovlašćenjima i zaštite živote Srba na KiM“, rekao je Vučić na konferenciji za medije.\nVučić je, prenosi N1, kazao da će sjutra prije sastanka savjeta za nacionalnu bezbjednost imati sastanak sa predstavnicima zemalja Kvinte, na njihov zahtjev.\nNajavi je da će sjutra biti riječi o mjerama koje Srbija može da preduzme.\nPredsjednik Srbije je pokazao fotografiju za koju je rekao da prikazuje bolničko vozilo sa pacijentima koje je zaustavljeno na jednom od prelaza, a Srbima na Kosovu poručio je da "ne nasijedaju na provokacije Prištine".\n"Molim naše ljude da ne nasijedaju na provokacije. I kad protestuju, da protrestuju mirno i bez incidenata“, rekao je on.\nSpecijalne jedinice kosovske policije od jutros se nalaze u neposrednoj blizini dva prelaza na Sjeveru Kosova – Jarinju i Brnjaku, javlja KoSSev.\nKako je saopštila kosovska policija, tablice vozila sa oznakama sa sjevera Kosova biće oduzete, dok vozila koja imaju tablice sa oznakama iz centralne Srbije moraju da uzimaju probne oznake i da plaćaju osiguranje, o čemu su vlasti u Prištini prethodno obavijestile i srpsku policiju.\nOd sjutra građani mogu preuzeti privremene dozvole za tablice u svim Centrima za registraciju vozila, saopšteno je iz policije Kosova.\nSrbi sa sjevera Kosova su blokirali put ka Jarinju, a predsjednik Srpske liste Goran Rakić zatražio je reakciju Vučića i Evropske unije.


Druga javna rasprava o postrojenju za termičku obradu proizvodnog otpada, takozvanoj spalionici, održana je danas u prepunoj velikoj sali Općine Visoko. Ovoj javnoj raspravi su prisustvovali i predstavnici Federalnog ministarstva za okoliš Suada Numić, Boris Livančić i Drago Đurković, te u ime Preventa Selma Mašnić, i Mustafa Babić – vođa za izradu studije o spalionici. Danas se prisutnim građanima predstavio i Emilio Brunati, predstavnik „familijarne tvrtke“ iz Italije BRU. Impianti Group srl – Italy, koja bi u Visokom trebala graditi postrojenje spalionice, inače firme koja je već gradila ili gradi neke od spalionica na Balkanu, Rusiji, te zemljama Južne Amerike, a prema njegovim riječima ono što namjeravaju graditi u Visokom „apsolutno je bezopasno i ne može nanijeti nikakvu štetu građanima Visokog“. Danas je predstavljena i dopunjena Studija o izgradnji spalionice, a neka od pitanja su upravo bila upućena na ovaj dio, jer kako je poznato Federalno ministarstvo je odbilo Studiju Preventa o spalionici, a onda je mimo zakona i bez osnova dat rok od 30 dana za izradu dopunjene Studije. Nakon uvodnih riječi prisutnima se obratila Dinka Omanović ispred SDA Visoko i jasno poručila da je stav SDA Visoko sljedeći: „DA Preventu, DA zapošljavanju, ali NE da Visoko bude Smrdigrad, NE opasnom otpadu, NE oboljenjima građana Visokog … Po kojem osnovu se daje rok od 30 dana za dopunu Studije, ako je Studija već odbijena od nadležnog Ministarstva? Zaključak je da se ne uvažava stav Općinskog vijeća Visoko koje je bilo protiv spalionice, te da se ne uvažava ni stav i mišljenje lokalne zajednice. Tražimo hitnu obustavu i zaključenje postupka davanja ocjene Studiji za izgradnju spalionice“ – rekla je Dinka Omanović.\nIspred Udruženja „Damar omladine“ obratio se Adnan Mević koji je još jednom napomenuo da se Prevent oglušio o stav Općinskog vijeća, te su iz ovog udruženja imali i mnoštvo pitanja, te zaključaka vezanih za izgradnju spalionice u Visokom, a na kraju još jednom su jasno ponovili da se protive izgradnji spalionice u Visokom, jer se „građani boje i ne žele je u Visokom, a mnoštvo je razloga koji govore u prilog tome“. Kategorični i jasni su bili i ispred Udruženja studenata i učenika Visoko (USV) koji zastupaju svoj stav NE SPALIONICI. Nakon toga su se prisutnima obratili i neki od vijećnika Općinskog vijeća, tako je Faruk Salčinović rekao da je organizovano potpisivanje peticije na kojoj je skupljeno preko 3.000 potpisa i kako se treba i mora poštovati i mišljenje Vijeća, te mišljenje lokalne zajednice i građana, te istakao kako podržava stav većine sudionika današnje javne rasprave. Vijećnici Halim Pihljak i Adnan Tatar su istakli da nema govora o izgradni spalionice bez monitoringa lokalne zajednice, a Tatar je rekao kako je nemoguće dopustiti izgradnju u gradskom području, te još jednom postavio pitanje predstavnicima Preventa o nekadašnjem planu o spalionici koju bi zajedno realizovale Općina Visoko i Prevent. Profesor Elvedin Šabanović je imao zamjerke na sistem monitoringa, što prema njegovim riječima narušava povjerenje građana. „Općinska vlast se treba uključiti u rješavanje ovih problema, a monitoring da rade stručni ljudi iz lokalne zajednice, kojih u Visokom sigurno ima“ – riječi su Šabanovića.\nNa samom kraju zaključak je da su građani Visokog i prisutni vijećnici još jednom jasno i glasno ponovili da se protive izgradnji spalionice u Visokom, a prema pitanjima upućenim predstavnicima Preventa, te firme koja ima namjeru da gradi spalionicu, očito je da građani nemaju povjerenje u sistem monitoringa, te sve ono što bi trebalo da se spaljuje u ovom pogonu. U nekim trenucima rasprava je išla i nekim drugim tokom, a odgovor Italijana Brunatija kako spaljivanje nema nikakve štete po okolinu i poređenje spaljivanja sa spaljivanjem drveta izazvao je salvu smijeha prisutnih. Još jedan od zaključaka koji se sami po sebi postavljaju nakon ove javne rasprave jeste da sve ono što je rečeno, sve praćenje promjene kvalitete zraka i sve što nosi izgradnja spalionice moramo da vjerujemo „na riječ“ Preventu, a proizvođaču spalionice treba vjerovati na riječ kada se spalionica izgradi i kada dođu prva mjerenja.\nSelimović: Nekome odgovara loša situacija u RK Bosna Prevent


/ O muzeju\nJavna ustanova Muzej savremene umjetnosti Republike Srpske centralna je muzejska ustanova za obavljanje muzejske djelatnosti u Republici Srpskoj.\nMuzej savremene umjetnosti Republike Srpske osnovan je 13. januara 1971. godine odlukom Skupštine Opštine Banjaluka kao Umjetnička galerija u Banjaluci. Umjetnička galerija nastala je nakon akcije likovnih umjetnika sa prostora bivše Jugoslavije i drugih krajeva svijeta, koji su se solidarisali sa Banjalukom, pogođenom katastrofalnim zemljotresom 26. i 27. oktobra 1969. godine. Zajedničkom akcijom solidarnosti, istaknuti jugoslovenski slikari, istoričari umjetnosti i prijatelji Banjaluke, kao pomoć nastradalom gradu prikupili su približno 800 umjetničkih djela, što je poslužilo kao temelj za osnivanje institucije i činilo njen početni fundus.\nNovoimenovana Galerija imala je zadatak da sistematski istražuje, prikuplja, proučava, čuva, obrađuje, restauriše, konzervira i javno izlaže umjetnička djela iz oblasti likovne umjetnosti, kako domaćih tako i stranih autora. Njen doprinos ogledao se i u unapređivanju likovne kulture i umjetnosti na širem prostoru svog djelovanja, kao i širenju i razvijanju smisla za likovnu umjetnost kod publike uopšte.\nMuzej savremene umjetnosti Republike Srpske nalazi se u jednoj od najreprezentativnijih građevina Banjaluke – staroj austrougarskoj željezničkoj stanici sagrađenoj 1891. godine, koja je 1981. namjenski adaptirana za potrebe muzejske institucije, čime su zadovoljeni muzeološki standardi. Objekat je 2007. godine proglašen nacionalnim spomenikom od strane Komisije za očuvanje nacionalnih spomenika BiH, te zahtijeva specifične mjere zaštite.\nPrva stalna postavka Umjetničke galerije otvorena je i predstavljena publici 22. aprila 1981. godine, da bi potom bila koncipirana od strane Miodraga B. Protića, osnivača Muzeja savremene umetnosti u Beogradu. Njegova stručna selekcija izdvojila je ključna djela iz fundusa Galerije, koja su prezentovala najznačajnije pojave jugoslovenske umjetnosti druge polovine XX vijeka. Ubrzo potom, svojim programskim aktivnostima i intenzivnom komunikacijom sa umjetnicima, Umjetnička galerija profilisala se i razvila u jezgro likovnog stvaralaštva sredine. Tokom svog višedecenijskog djelovanja, Galerija je imala nekoliko modifikovanih stalnih postavki, da bi u novijem periodu stalna postavka bila izmještena, a fundus predstavljan kroz povremene tematski koncipirane izložbe.\nJedna od najvažnijih aktivnosti institucije bila je bijenalna manifestacija „Jesenji salon“, koja je pokrenuta 1962. godine, održana četrnaest puta, a većim dijelom njenog trajanja glavni organizator bila je Umjetnička galerija.\nOdlukom Vlade Republike Srpske, Umjetnička galerija preimenovana je 1994. godine u Galeriju likovnih umjetnosti Republike Srpske i tada je postala centralna muzejska republička institucija, zadužena za oblast likovne umjetnosti. Uočavanje nesklada između naziva Galerije likovnih umjetnosti RS i onoga što je ona profesionalno radila, dovelo je do preimenovanja institucije u Muzej savremene umjetnosti Republike Srpske, odlukom Vlade Republike Srpske, 10. februara 2004. godine. Organizacija stručnog rada Muzeja nastavila je da prati već od ranije utvrđenu praksu razvijanja složene muzejske institucije, u kojoj su se koncipirale osnovne karakteristike savremenog muzeološkog rada.\nU okviru Muzeja djeluju četiri odjeljenja: Odjeljenje zbirki, Informaciono-dokumentacioni centar i biblioteka, Odjeljenje za edukativne programe i Odjeljenje za izložbene i programske djelatnosti.\nMuzej savremene umjetnosti Republike Srpske jedina je muzejska institucija u Bosni i Hercegovini sa ovim nazivom i usko je profilisana za oblast savremene umjetnosti. Svoju djelatnost Muzej usmjerava na aktivno podsticanje razvoja savremene umjetničke scene prostora na kome djeluje, funkcionišući kao jezgro prikupljanja, proučavanja i predstavljanja savremenih umjetničkih praksi. Sa druge strane, svoje programske aktivnosti Muzej bazira i na međunarodnoj saradnji sa relevantnim institucijama, čime je omogućeno aktivno praćenje i prezentovanje aktuelnih umjetničkih tokova. Zahvaljujuću ovim aktivnostima aktivirana je veoma živa i dinamična savremena scena, čiji dometi su prepoznati i u međunarodnim okvirima.\nNajznačajniji dosadašnji projekat institucije jeste organizacija, produkcija i prezentacija Paviljona Bosne i Hercegovine na 55. Venecijanskom bijenalu 2013. godine, za koji je izabrana izložba „Vrt uživanja“ Mladena Miljanovića, kao i na 57. Venecijanskom bijenalu 2017. godine, za koji je izabrana izložba “University of Disaster” Radenka Milaka u saradnji sa Romanom Uranjekom i internacionalnim gostima.\nMeđu najvažnije međunarodne projekte Muzeja ubrajaju se izložbe „Nova religija” britanskog umjetnika Dejmijana Hirsta 2016. godine, te izložba „Taština malih razlika” britanskog umjetnika Grejsona Perija 2017. godine, koje su realizovane u saradnji sa British Council-om.\nMuzej je aktivan član međunarodne organizacije ICOM i redovno obilježava „Međunarodni dan muzeja“ i manifestaciju „Evropska noć muzeja“.\nU okviru internacionalne nagrade „Živa“, koju dodjeljuje Forum slavenskih kultura za najbolji muzej jugoistočne Evrope, Muzej je 2014. godine nagrađen specijalnim priznanjem za kreativnost, a istaknuta je i njegova značajna uloga u odnosu prema lokalnoj zajednici i podsticaju stvaralaštva mladih umjetnika.\nPovodom obilježavanja Dana Grada 22. aprila 2016. godine, Muzeju savremene umjetnosti Republike Srpske uručena je nagrada „Plaketa Grada Banja Luka“. Ovo značajno priznanje Muzeju je pripalo za izuzetna ostvarenja u oblasti kulture i umjetnosti, a dodijeljeno je na osnovu inicijativa za dodjelu nagrada i priznanja najzaslužnijim ustanovama.


KC u Kragujevcu kupio savremeni inkubator - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac KC u Kragujevcu kupio savremeni inkubator\nKC u Kragujevcu kupio savremeni inkubator\nutorak, 25 oktobar 2011 07:45\nKlinički centar u Kragujevcu kupio je savremeni inkubator za porodilište vredan milion i po dinara koje je obezbedilo kragujevačko Osnovno javno tužilaštvo, rekao je direktor Centra Slobodan Obradović.Tužilaštvo je sredstva obezbedilo od taksi koje uplaćuju prijavljeni za lakša krivična dela, koji imaju uslove za primenu takozvanog instituta odlaganja krivičnog gonjenja.\nNa osnovu protokola koji je zaključen pre godinu dana između Tužilaštva i Kliničkog centra u Kragujevcu sredstva od taksi se namenski uplaćuju na račun te zdravstvene ustanove za nabavku aparata za lečenje dece.\nU okviru te saradnje u februaru je već kupljen aparat za jontoforezu vredan više od 600.000 dinara za dijagnostikovanje i ispitivanje oboljenja cistične fibroze u Klinici za pedijatriju KC u Kragujevcu.\nDirektor Kliničkog centra u Kragujevcu Slobodan Obradović je rekao da je novi inkubator vrlo značajan za lečenje prevremeno rođene dece, jer na porodilištu radi svega osam aparata među kojima je dosta polovnih i starih 10 godina.\n"Stanje je prilično loše jer za stare uređaje nema rezervnih delova, pa ćemo jedan broj inkubatora morati da isključimo iz upotrebe", rekao je Obradović.\nPrema njegovim rečima, pored novih inkubatora postoji i potreba da se nabavi prvi bronhoskop i novi gastroskop za Pedijatrijsku kliniku.


Živan Lazić novinar | Vojvođanska Konvencija\nŽivan Lazić novinar\nPoštovani prijatelji, Period 14 godina visoke autonomije bio je izuzetak u istoriji Vojvodine. Bez političko–pravnih nadležnosti da vodi računa o svom razvoju, Vojvodina se ponovo, kao posle Prvog i Drugog svetskog rata, pauperizuje, ekonomski iscrpljuje, ekološki uništava, tehnološki unazađuje… Kruna svega je masovan odlazak mladih, obrazovanih i inicijativnih, pa smo sa 41,5 godina najstariji u […]\nPeriod 14 godina visoke autonomije bio je izuzetak u istoriji Vojvodine. Bez političko–pravnih nadležnosti da vodi računa o svom razvoju, Vojvodina se ponovo, kao posle Prvog i Drugog svetskog rata,\npauperizuje, ekonomski iscrpljuje, ekološki uništava, tehnološki unazađuje… Kruna svega je masovan odlazak mladih, obrazovanih i inicijativnih, pa smo sa 41,5 godina najstariji u Evropi, dok prosek stanovništva na selu premašuje 53 godine.\nPolitičkim kursom iz Beograda vojvođanska poljoprivreda se umesto kao farmerska oblikuje kao latifundijska, saobraćajna politika se vodi suprotno našem interesu, Fond za kapitalna ulaganja, oformljen novcem od prodaje mobilne mreže 063 Telenoru, troši na Beograd i manja predizborna ulaganja u provinciji.\nBez krupne promene političke pozicije Vojvodine nema boljitka. U prilog zahteva ( bar) za povratak nivoa ingerenacija iz peroda 74- 88. godina, oslonac i putokaz su nam Deklaracija Londonske konferencije iz 1992. godine i Rezolucija Evropskog parlamenta iz 2005. godine.